Langkawi Craft Musical Fest 2021 Ketengahkan Alat Muzik Tradisional Malaysia

Untuk mendapatkan maklumat terkini, ikuti kami melalui Telegram

Langkawi − Perbadanan Kemajuan Kraftangan Malaysia (Kraftangan Malaysia), agensi dibawah Kementerian Pelancongan, Seni dan Budaya menganjurkan program Langkawi Craft Musical Fest 2021. Festival yang berlangsung di Kompleks Kraf Langkawi, Teluk Yu Mukim Bohor, Pulau Langkawi dilaksanakan selama sembilan hari bermula pada 11 hingga 19 Disember 2021, dari pukul 10.00 pagi hingga 10.00 malam.

Program yang julung-julung kali diadakan di Kompleks Kraf Langkawi ini mengetengahkan alat muzik tradisional berkonsepkan alunan semula jadi yang juga merupakan produk kraf tempatan dalam kategori kraf hasil rimba, kraf logam dan aneka kraf yang lain.

Keunikan penghasilan produk kraf ini secara tidak langsung memberikan keunikan dalam persembahan seni dan budaya warisan negara.

Menurut Kraftangan Malaysia, “Tujuan utama penganjuran Langkawi Craft Musical Fest 2021 adalah bagi meneruskan usaha Aspirasi Keluarga Malaysia yang diumumkan oleh Perdana Menteri, Dato’ Sri Ismail Sabri Yaakob.”

Mengulas mengenai hasrat pelaksanaan festival ini, Timbalan Ketua Pengarah (Operasi) Kraftangan Malaysia, Puan Aididah Ibrahim berkata, “Kraftangan Malaysia berharap agar Langkawi Craft Musical Fest akan dikenali di peringkat antarabangsa setanding Rainforest World Music Festival pada masa akan datang.”

Selain pameran produk kraf tempatan, terdapat aktiviti lain yang disediakan oleh peganjur. Antaranya ialah jualan produk kraf, pertandingan fotografi, ekplorasi kraf dan persembahan pentas.

Program ini juga menghimpunkan sebanyak 51 usahawan kraf serta 15 kumpulan dan individu pemuzik dari seluruh Malaysia, antaranya alat muzik Serunai dari Kedah, Gambus dari Johor, Rebana dari Perak, Sompoton dari Sabah dan Sape dari Sarawak.

Dapatkan maklumat lanjut mengenai Langkawi Craft Musical Fest 2021 di Facebook Kraftangan Malaysia.


Tower Walk 100: Tarikan Baharu Menara KL

Kuala Lumpur − Menteri Pelancongan, Seni dan Budaya, Yang Berhormat (YB) Dato’ Sri Nancy Shukri merasmikan produk pelancongan baharu di Menara Kuala Lumpur (Menara KL), iaitu Tower Walk 100 dan sambutan ulang tahun jubli perak menara tersebut, semalam. Majlis tersebut turut dihadiri oleh Ketua Pegawai Eksekutif Menara KL, Puan Ainol Shaharina Sahar.

Tower Walk 100 merupakan tarikan terbaharu yang di Menara KL yang memberikan peluang kepada pengunjung untuk berjalan mengelilingi pusingan 360 darjah di atas pelantar menara tersebut.  Terletak di tingkat T02 tiang menara, Tower Walk 100 telah dibuka kepada para pengunjung bermula pada 27 November 2021 yang lalu.

Tower Walk 100 menjadi tarikan pertama di Malaysia yang membolehkan pengunjung merasai pengalaman baharu dengan menikmati panorama pada ketinggian 100 kaki.

Para pengunjung akan dilengkapkan dengan sistem keselamatan sebelum memulakan perjalanan di atas pelantar tersebut dan harga istimewa ditawarkan kepada warganegara Malaysia, iaitu RM35 (dewasa) dan RM25 (kanak-kanak).

Pada majlis perasmian tersebut, YB Dato’ Sri Nancy berkata bahawa kehadiran para pengunjung merupakan cabaran besar yang perlu dihadapi dalam memulihkan ekonomi Malaysia khususnya dalam sektor pelancongan ketika negara masih dibelenggu COVID-19.

Walau bagaimanapun, beliau yakin hal yang demikian dapat ditempuhi dengan baik menerusi agenda transformasi industri pelancongan, seni dan budaya yang telah dirancang, pembangunan sektor pelancongan secara lestari dan inklusif serta kesediaan mendepani sebarang situasi berteraskan norma baharu dan kebiasaan baharu.

Tambah beliau, “Kita perlu yakinkan orang ramai bahawa tempat kita selamat untuk dikunjungi.”

Kementerian Pelancongan, Seni dan Budaya (MOTAC) turut menasihati orang ramai untuk terus memainkan peranan dalam memastikan kawasan tumpuan pelancongan selamat dikunjungi dengan mematuhi prosedur operasi standard (SOP) yang ditetapkan.

Pada majlis tersebut, YB Dato’ Sri Nancy turut mengambil peluang merasai cabaran berada di laluan Tower Walk 100.


Tourism Malaysia Sekali Lagi Menangi Anugerah Organisasi Negara Terbaik 2021/2022

Untuk mendapatkan maklumat terkini, ikuti kami melalui Telegram

Jakarta – Tourism Malaysia melakar sejarah yang tersendiri apabila sekali lagi menerima anugerah berprestij National Organisation of the Year di Anugerah Kembara dan Pelancongan Indonesia (ITTA) ke-12 anjuran Yayasan ITTA semalam.

Anugerah ini merupakan kejayaan kali kedua berturut-turut Tourism Malaysia selepas berjaya merangkul anugerah yang sama pada tahun lepas (2019/2020).

Program tahunan yang dianjurkan oleh yayasan ITTA ini bertujuan untuk memberikan pengiktirafan atas kejayaan dan kecemerlangan dalam industri pelancongan baik di luar mahupun dalam negara.

Anugerah ini disampaikan oleh Pengasas Yayasan ITTA, Panca Rudolf Sarungu kepada Timbalan Pengarah Tourism Malaysia Jakarta, Haryanty Abu Bakar di pejabat pelancongan luar negara di Jakarta.

Pengiktirafan dan kejayaan diberikan kepada Tourism Malaysia atas usaha aktif agensi ini dalam mempromosikan pelancongan dua hala antara Indonesia dengan Malaysia.

Kejayaan ini telah memberikan suntikan semangat untuk agensi ini bagi menggiatkan lagi promosi pelancongan Malaysia.

Agensi ini menyasarkan lebih 200 orang pelancong Indonesia yang akan menyertai program Gelembung Pelancongan Antarabangsa Langkawi hingga awal Januari 2022 bersempena dengan cuti perayaan Krismas dan tahun baharu yang semakin hampir.


Songket sebagai Wakil Warisan Budaya Tidak Ketara Kemanusiaan UNESCO

Keputusan pencalonan songket sebagai Senarai Wakil Warisan Budaya Tidak Ketara Kemanusiaan atau Representative List of the Intangible Cultural Heritage of Humanity, Pertubuhan Pendidikan, Sains dan Kebudayaan Pertubuhan Bangsa-Bangsa Bersatu (UNESCO) telah diumumkan pada 15 Disember 2021 dalam 16th Session of the Intergovernmental Committee for the Safeguarding of Intangible Cultural Heritage yang telah dijalankan secara dalam talian dari Ibu Pejabat UNESCO di Paris, Perancis dari 13 hingga 18 Disember 2021.

Kepentingan pengiktirafan ini dapat dilihat dalam usaha untuk melindungi kepentingan warisan kebudayaan tidak ketara di Malaysia di samping mengukuhkan hubungan serta jaringan kerjasama dengan UNESCO dan Negara Anggota Konvensyen 2003 yang lain dalam hal-hal berkaitan dengan warisan kebudayaan tidak ketara di peringkat global.

Melalui pengiktirafan UNESCO yang merupakan pengiktirafan tertinggi dunia ini juga, songket dapat diperkenalkan di peringkat antarabangsa dan komitmen Malaysia dalam melindungi warisan kebudayaan tidak ketara di negara ini dapat ditonjolkan. Hal ini juga dapat meningkatkan lagi kesedaran untuk melindungi kelestarian seni serta warisan turun-temurun pelbagai etnik dan kaum di Malaysia, termasuk pengamal seni dan warisan tersebut.

Songket merupakan lembaran kain yang ditenun dengan benang emas, perak dan pelbagai warna lain dan digelar sebagai “Ratu Kain” dalam tenunan Melayu. Perkataan “songket” berasal daripada teknik yang digunakan untuk menenun songket, iaitu “sungkit” atau “menyungkit”.

Penggunaan benang emas menunjukkan nilai kain yang tinggi dan pemakainya dilihat mempunyai darjah kebesaran, kekayaan dan kekuasaan. Tidak hairanlah jika kain songket yang dianggap sebagai tekstil Melayu klasik yang mewah hanya digunakan oleh kerabat Diraja dan pembesar negara pada suatu zaman dahulu. Kini, songket telah dipakai oleh pelbagai lapisan masyarakat terutamanya dalam majlis adat istiadat, perkahwinan dan sambutan perayaan.

Pada asalnya, songket hanya dijadikan sebagai kain sarung, samping atau kerudung. Namun begitu, fungsinya kini telah dikomersialkan dan digunakan sebagai hiasan dalaman seperti langsir, alas meja, hiasan dinding. Malah, ada juga yang menggunakannya sebagai perhiasan diri seperti beg tangan dan kasut. Kecantikan dan ketinggian mutu songket terletak pada kesesuaian corak dan jenis kain yang digunakan. Songket yang merupakan seni budaya yang tersimpan pelbagai makna tersendiri boleh didapati di rantau Melayu Nusantara seperti Malaysia, Indonesia, Thailand, Filipina dan Brunei. Perusahaan kain songket di Malaysia adalah boleh didapati di negeri Kelantan, Terengganu, Pahang, Johor, Melaka dan Sarawak.

Kesimpulannya, pengiktirafan UNESCO kepada Songket dapat mengangkat nama Malaysia di mata dunia sebagai satu daripada negara yang mempunyai pelbagai khazanah warisan kebudayaan tidak ketara dan boleh menjadi satu lagi tarikan pelancong yang mampu membuka peluang ekonomi kepada negara melalui industri berkaitan.

Bukan itu sahaja, hal yang demikian juga merupakan satu bentuk pengiktirafan bagi para pengamalnya dalam memastikan warisan seni budaya ini kekal terpelihara. Pengiktirafan ini dapat memberikan galakan kepada generasi muda untuk berkecimpung dalam seni tenunan songket, sejajar dengan permintaan dan nilai pasaran yang tinggi bagi songket. Hal ini penting bagi memastikan Songket dapat diwariskan dan diperturunkan kepada generasi akan datang.

Komuniti pengamal atau pengusaha songket juga akan terus didorong untuk membawa inovasi baharu terhadap reka bentuk dan motif tenunan songket dalam mempamerkan pemikiran, pandangan dunia identiti dan peradaban budaya bangsanya.


Pelancaran Kempen Miss SHOPhia Virtual Hunt 2021

Untuk mendapatkan maklumat terkini, ikuti kami melalui Telegram

Putrajaya – Tourism Malaysia telah melancarkan kempen beli-belah dalam talian yang diberikan nama Miss SHOPhia. Kempen yang dianjurkan oleh Tourism Malaysia ini merupakan usaha untuk mempromosikan aktiviti beli-belah di Malaysia melalui platform digital yang dibangunkan, iaitu Miss SHOPia.

Miss SHOPhia Virtual Hunt 2021 ini merupakan usaha mengadaptasikan norma baharu dan kebiasaan baharu yang selari dengan keadaan semasa pandemik COVID-19 ini. Kempen ini  berlangsung pada 18 Disember 2021 dengan menggunakan aplikasi Zoom dan disertai oleh 111 orang daripada dalam dan luar negara. Setiap kumpulan terdiri daripada empat orang peserta termasuk media dan juga orang awam.

Antara aktiviti menarik yang dijalankan adalah dengan menyelesaikan teka-teki menggunakan petunjuk seperti makanan tradisi Malaysia, pusat lawatan pelancong seperti Kuala Lumpur, Kota Kinabalu, Langkawi, Kuching dan Pulau Pinang. Peserta juga berpeluang membawa pulang hadiah wang tunai bernilai RM39 ribu tertakluk kepada terma dan syarat.

Kempen ini diakhiri dengan ucapan terima kasih oleh Timbalan Ketua Pengarah (Perancangan) Tourism Malaysia. Beliau juga berharap melalui aktiviti ini peserta dapat mengenali keistimewaan Malaysia dan juga keunikan serta kepelbagaian makanan di Malaysia dengan lebih dekat walaupun hanya melalui alam maya.

Semoga program ini memberikan keterujaan kepada pelancong untuk melawat Malaysia melalui pembukaan Langkawi pada 15 November 2021 bagi program gelembung pelancongan,” tambahnya lagi.


Jangan Biarkan Jati Diri Bahasa Melayu Tercalar

MELAKA – Bahasa Melayu merupakan bahasa yang indah dan sinonim dengan masyarakat Timur yang dikenali dengan adab sopan santun dan bertatatertib. Keindahan tutur kata dalam bahasa Melayu menyebabkan bahasa Melayu begitu dikagumi dan turut dipelajari oleh sebilangan penduduk di dunia ini. Namun begitu, belakangan ini keindahan bahasa Melayu semakin terhakis dan dicemari oleh penggunaan kata-kata cacian dan kejian yang menghakis nilai bahasa Melayu itu sendiri.

Pada hari ini, penggunaan media sosial untuk kemudahan pencapaian sesuatu maklumat juga menambahkan lagi penggunaan bahasa yang kurang sopan dan jelik secara meluas. Hal ini merupakan antara penyebab berlakunya kebobrokan bahasa Melayu. Kebobrokan bahasa Melayu bermaksud bahasa Melayu itu mengalami kemusnahan akibat kemerosotan dan pengabaian sehingga rosak ataupun tercemar.

Hal ini dikatakan berpunca daripada luahan rasa amarah, iaitu keinginan dan kehendak hati yang kuat lagi keras untuk melihat sesuatu kemahuan itu berlaku. Seterusnya, luahan rasa itu akan menyebabkan pelepasan tekanan jiwa yang berkaitan dengan ledakan emosi, iaitu pemikiran dan kelakuan yang dihimpit oleh kekuasaan bahasa lain yang begitu kuat sehingga tidak terkawal dan menghasilkan sesuatu yang boleh mempengaruhi bahasa Melayu.

Sehubungan dengan itu, semua orang harus bekerjasama dan bersatu padu untuk mengembalikan semula keindahan bahasa Melayu dan mengikis penggunaan bahasa Melayu yang kurang elok dan tidak sopan ketika berkomunikasi dalam usaha untuk menyatupadukan rakyat pelbagai kaum supaya suasana yang harmoni dapat dibina. Kerjasama semua pihak amat penting jika kita ingin anak bangsa negara ini terus menggunakan bahasa kebangsaan dengan betul dan dengan sebaik-baiknya.

“Kebobrokan bahasa Melayu yang kini banyak mengalami kemerosotan ini disebabkan oleh nafsu kita sendiri atau daripada tekanan luar yang tiada kawalan sehingga kita terpaksa menerima sesuatu bahasa lain, iaitu pinjaman perkataan asing ke dalam bahasa Melayu. Kita kehilangan banyak kemahiran menggunakan bahasa Melayu dengan mudah dan cepat jika kita banyak menggunakan peminjaman kata daripada bahasa luar. Hal ini seterusnya akan menyebabkan bahasa Melayu terpinggir, seterusnya menyebabkan jati diri bahasa Melayu juga akan tercalar.”

Demikianlah penerangan oleh YBhg. Profesor Emeritus Dato’ Dr.Teo Kok Seong, Felo Penyelidik Utama, Universiti Kebangsaan Malaysia (UKM), selaku ahli panel menerusi studio siaran langsung Wacana Citra Bahasa berjudul “Kebobrokan Bahasa: Luahan Amarah atau Pelepasan Tekanan Jiwa?” anjuran Dewan Bahasa dan Pustaka (DBP) Wilayah Selatan dengan kerjasama Jemaah Nazir Negeri Melaka (JNNM) yang bersiaran pada pukul 9.30 pagi tadi.


Langkawi Craft Musical Fest 2021 Mendapat Sambutan Menggalakkan

Langkawi – Pada 11 Disember hingga 19 Disember 2021 yang lalu, telah berlangsung Langkawi Craft Musical Fest di Kompleks Kraf Langkawi, Teluk Yu, Langkawi. Program ini dianjurkan oleh Kementerian Pelancongan Seni dan Budaya Malaysia dan Kraftangan Malaysia.

Pelbagai program telah disediakan, iaitu jualan produk kraf, demontrasi pembuatan alat muzik tradisional Malaysia iaitu gambus Johor, kompang, rebana Perak, angklung, serunai Kedah, gendang Kedah dan sompoton Sabah, permainan tradisional seperti congkak, gasing dan caplom, memanah berbusana Melayu, tarian mangunatip, demonstrasi pembuatan kraf batik teknik ikat dan celup, aktiviti tarikan pengunjung, pertandingan kompang berformasi, pertandingan mendendangkan lagu “Cintai Kraf Malaysia“ menggunakan alat muzik tradisional, pertandingan fotografi bertemakan kraf muzikal, pertandingan mencipta alat muzik dari alam semulajadi atau bahan terbuang, demontrasi masakan kuih tradisional, jualan masakan citarasa Negaraku, persembahan tarian tradisional, busking tradisional dan kontemporari, pembuatan kraf angklung dan serunai daripada daun kelapa dan sesi bicara.

Festival ini bermula setiap hari pada jam 10.00 pagi dan tamat pada jam 6.00 petang, kecuali pada hari Jumaat, Sabtu dan Ahad yang ditamatkan pada jam 10.00 malam. Pada malam 11 dan 12 Disember 2021, telah diadakan konsert dan persembahan oleh kumpulan Sada Borneo dan caklempong Lantera Kesuma.

Sementara itu, pada 17 hingga 19 Disember 2021 pula telah diadakan persembahan oleh Razali Kulintangan dan Amir Percussion. Bagi menambahkan kemeriahan, festival ini juga mengadakan pementasan tradisional.

Pada 11 Disember 2021, telah diadakan persembahan wayang kulit oleh Kumpulan Sri Asun; 18 Disember 2021 telah dipentaskan pula persembahan Mek Mulong; dan pada malam penutup 19 Disember 2021, telah dipentaskan persembahan Jikey.

Program seumpama ini merupakan kesinambungan daripada usaha perlaksanaan bagi projek rintis gelembung pelancongan ke Pulau Langkawi dengan amalan pematuhan kepada prosedur operasi standard yang ditetapkan.

Objektif utama festival muzikal kraf ini adalah untuk mengetengahkan alat-alat muzik tradisional yang juga merupakan produk kraf tempatan dalam kategori bidang kraf hasil rimba, kraf logam dan aneka kraf.

Menurut penganjur, penganjuran program ini adalah bagi meningkatkan pengetahuan dan kesedaran masyarakat terhadap produk kraf tempatan sekali gus mempromosikan Kompleks Kraf Langkawi sebagai pusat lawatan setempat. Penganjuran festival ini merupakan manifestasi aspirasi Keluarga Malaysia di Pulau Legenda dengan berkonsepkan “Alunan Semula Jadi”.

Majlis turut dihadiri oleh Timbalan Ketua Pengarah (Operasi) Kraftangan Malaysia, Yang Berusaha Puan Aididah binti Ibrahim. Kemasukan ke festival ini adalah percuma.

Peluang seumpama ini direbut oleh para penduduk Langkawi, rombongan dari pelbagai institusi dan pelancong yang berkunjung ke Pulau Langkawi bersempena dengan  musim cuti persekolahan.


Tauhu Makanan untuk Hantu?

Untuk mendapatkan maklumat terkini, ikuti kami melalui Telegram

Tahukah anda bahawa tauhu pernah dianggap sebagai makanan untuk hantu? Itulah satu legenda yang berkaitan dengan asal usulnya. Dicipta pada zaman Dinasti Han kira-kira 2000 tahun yang lalu, produk kacang soya ini dianggap sebagai makanan yang paling sesuai untuk orang yang sudah meninggal dunia kerana teksturnya yang lembut dan hantu dikatakan tidak mempunyai rahang yang kuat.

Jikalau melihat dari sudut sejarah, walaupun dianggap sebagai makanan yang hambar, tidak menarik, tawar, tidak rasa apa-apa oleh Barat, tauhu tetap merupakan satu daripada hidangan makanan yang menarik bagi penduduk negara kita. Jikalau disebut douhua, doufuhua, tow huay atau tau hua, mungkin ramai yang tidak tahu sebenarnya merupakan nama lain bagi sejenis makanan, iaitu taufu fa, yang semestinya sangat enak dan menyelerakan.

Hidangan ini dikatakan mula dihasilkan pada zaman Dinasti Wang Barat dan sejak itu resepinya diubah suai mengikut cita rasa masyarakat semasa. Di Malaysia, taufu fa kebiasaannya dinikmati dengan air gula yang manis, namun di China, ada yang menikmatinya bersama-sama minyak cili, kicap, lada, kacang atau nasi.

Taufu fah diperbuat daripada susu soya tawar. Juadah ini kaya dengan asid lemak asas, protein, vitamin dan mineral yang memberikan tenaga kepada tubuh badan. Bagi wanita, hidangan ini dapat mengurangkan gejala menopaus, risiko serangan jantung, diabetes dan obesiti. Malah, taufu fa juga dikatakan dapat meningkatkan penyerapan kalsium yang berupaya mencegah kehilangan jisim tulang yang menjadi penyebab kepada penyakit osteoporosis.

Dalam hal ini, bagaimanakah berlakunya lonjakan jelmaan tauhu dari timur laut China ke dunia Barat ? Terima kasih banyak kepada Li Yuying, atau dikenali dengan nama kehormatannya Li Shizeng, yang dihantar ke Perancis oleh pihak Dinasti Qing untuk mencuri rahsia ketenteraan pada awal tahun 1900-an.  Sebagai seorang perisik kerajaan pada masa itu, Li melakukan tindakan yang tidak sepatutnya.

Seperti yang berlaku dalam semua kisah pengintipan, beliau telah terpikat dan jatuh cinta terhadap “sesuatu“. Yang menariknya, beliau bukannya terpikat dengan seseorang, tetapi dengan negara Perancis dan kacang soya. Setelah berhenti daripada sekolah ketenteraan Perancis, Li kemudiannya belajar di Institut Pasteur di Paris, di mana dia melakukan penyelidikan mendalam mengenai semua hal kicap kedelai.

Kemudian, dia mengasaskan Usine de la Caséo-Sojaïne, atau Tofu Manufacturing Co.  di luar Paris. Syarikat ini menjadi pengeluar tauhu  pertama di Eropah. Dia juga menjadi seorang anarkis dan vegetarian yang menggunakan syarikatnya untuk menyediakan pekerjaan kepada pelajar dari China untuk membantu menampung pelajaran ketika mereka belajar di Paris.

Walau bagaimanapun, visi masa hadapan Li Yuying  untuk menjayakan sebuah kilang pengeluar kicap kedelai akhirnya tidak kesampaian kerana tidak  memahami diet masyarakat Perancis dan Tofu Manufacturing Co. ditutup setelah beberapa dekad.

Namun begitu, penyelidikan dan usahanya dalam memperkenalkan dunia kepada produk kacang soya menyumbang kepada status tauhu sekarang sebagai makanan utama antarabangsa. Makanan ini yang tidak hanya diraikan sebagai pengisi atau bahan perasa, tetapi sesuatu dengan rasa unik dan perisa sendiri.


Teater Muzikal Sudirmania Meraikan Nama dan Tragedi Seniman Agung

Kuala Lumpur – Setelah enam kali ditangguhkan pementasan akibat pandemik COVID-19, Teater Muzikal Sudirmania 2020 menemui khalayak dengan gerbang dan persembahan gahnya pada 16 hingga 19 Disember 2021 yang lalu.

Malam hujung minggu di Auditorium Tuanku Abdul Rahman, Matic Jalan Ampang dirasakan seperti malam tahun 80-an, seakan berjalan di hari-hari hebahan konsert gergasi Sudirman di Jalan Chow Kit pada tahun 1986.

Anjuran utama oleh Parallact 08, pementasan ini juga hasil kerjasama besar bersama MaTIC, CENDANA, Jabatan Kebudayaan dan Kesenian Negara dan Revolution Stage, sebuah rumah pementasan teater kelolaan Khairunazwan Rodzy.

Peranan Khairunazwan Rodzy sebagai pengarah dan penulis, meronakan takah luar biasa dalam persembahan para pelakon dan penari, penggiat sinografi, pemain muzik, dan jiwa pementasan itu sendiri.

Beliau juga kini sudah berdiri di platorm pengarah buat kali ketiga bagi pementasan Teater Muzikal Sudirmania. Skrip asli ini juga adalah tulisan dan garapan Khairunnazwan sendiri yang memberi tempat dan ruang interpretasi dalam kehidupan beberapa manusia di malam konsert Sudirman di Jalan Chow Kit menggunakan lagu-lagu Sudirman yang menggambarkan jiwa kepenyanyian beliau sendiri.

Drama rencam emosi ini menampilkan konflik dan drama manusia berlatarkan hari-hari konsert Sudirman pada tahun 1986 yang dianjurkan di Jalan Chow Kit. Percintaan, perbalahan, hubungan kekeluargaan dan persahabatan, pengkhianatan dan kesetiaan digarap mesra melalui babak dan lagu-lagu seniman Sudirman, dengan sentuhan dramatis Khairunazwan sebagai penulis.

Depiktasi ini juga menunjukkan bagaimana realiti kehidupan beliau, Sudirman sebagai ahli seni, serta apa yang dilalui oleh peminat-peminat dan masyarakat yang hidup sezaman dan semasa dengan beliau. Secara tak langsung, Khairunazwan memberi gambaran suara dalaman seniman dan penyanyi agung itu melalui drama dan konflik watak Ramlan, Yusuf dan lain-lain.

Muzikal ini menemui penonton dengan persembahan dan bunyi gah melalui hasil kerja Pengarah Muziknya, Eli Nyson diikuti ahli-ahli pemain muzik yang penulis teruja menggambarkan, berjaya menangkap jiwa malam meraikan kesenian muzik Sudirman. Berdasarkan reaksi dan maklumbalas penonton, titik cemerlang pementasan malam itu bermula dengan bunyi dan muzik yang dihasilkan pemuzik-pemuzik berkenaan.

Kerencaman seni koreografi kendalian koreografer Akid Jabran juga dilaksanakan dengan cemerlang oleh para dramawan. Selain itu, yang mencuri tumpuan juga adalah nilai produksi yang bermain peran memberi nyawa buat pentas dan cerita. Selain kekemasan dan kelengkapan prop, begitu juga takah kualiti permainan lampu yang menggarap cerita dan naratif pementasan.

Cereka berkenaan manusia dan muzik Sudirman itu dimarakkan lagi dengan persembahan bersemangat oleh para pelakon, yang diketuai Akmal Sulaiman sebagai Ramlan, watak utama muzikal itu dan Sara Sulaiman sebagai Zeti. Manakala yang mencuri tumpuan penonton dengan persembahan menakjubkan ditampilkan oleh Kirin Muhamad dan Dzeelfa Zainal sebagai Yusuf dan Laila. Babak-babak kunci seperti babak pembuka dan penutup dijulang emosi oleh getaran gema nyanyian Kirin Muhamad melagukan muzik-muzik Sudirman.

Persembahan luar jangkaan dan menghiburkan (juga merembeskan air mata) oleh Azril Suhaili, Sarah Aisyah, Erry James, Yana Mat Dan, Andika Azhar, Hazirah Norizan dan Ron Isa juga bakal menjadi sebutan penonton dalam persembahan nostalgia pada malam itu.

Lebih daripada 15 buah lagu Sudirman disusun dan dipersembahkan oleh para dramawan, dibuka oleh Jauh di Sudut Hati, disusuli Mat Disco, Aku Penghiburmu, Hilang Berganti, Tanah Pusaka, Basikal Tua, Merisik Khabar, Pulang Dari Kilang, Aku Penganggur, Milik Siapakah Gadis Ini, Punch Card, Mama, Di Dalam Sepi itu, Pelangi Petang, Chow Kit Road, Nilai Cintamu, Bimbangkan Terluka Lagi, Hujan dan Air Mata dan dijulang penutup tirai dengan adikarya beliau yang ikonik, Salam Terakhir.

Digalas dengan julukan ‘pementasan Teater Muzikal Sudirmania 2020’, ia sepatutnya dipentaskan pada pertengahan tahun 2020. Namun menemui nasib yang sama seperti kegiatan industri lain di negara, pementasan Teater Muzikal Sudirmania kali ketiga ini terpaksa ditangguhkan lebih setahun.

Walaupun berlaku perubahan pelakon dan tarikh akibat situasi yang tidak dijangka, setelah beberapa kali penangguhan dan penjadualan semula, dengan tarikh baharu 16 hingga 19 Disember 2021, penggiat seni dan teater, Parallact 08 dan Revolution Stage berjaya menyusun dan mengelola sebuah pementasan yang luar jangkaan, penuh nostalgia dan menghidupkan malam meraikan jiwa Sudirman buat penonton.


Warga Emas Semakin Tertekan dan Sepi

Untuk mendapatkan maklumat terkini, ikuti kami melalui Telegram

Populasi warga emas di Malaysia kini terus meningkat. Menurut laporan perangkaan suku pertama tahun 2021, komposisi penduduk warga emas berusia 65 tahun ke atas meningkat daripada 2.26 juta orang kepada 2.37 juta bagi tempoh sama. Kadar jangka hayat bagi lelaki ialah 73 tahun, manakala bagi wanita pula ialah 77 tahun.

Peningkatan jangka hayat ini menjadikan Malaysia sebagai negara menuju tua pada tahun 2020. Dijangka juga populasi warga emas akan terus meningkat dua kali ganda menjadi 14 peratus daripada jumlah keseluruhan populasi di Malaysia menjelang tahun 2044 dan menjadi “negara berusia”. Lebih mengejutkan lagi, dijangka pada tahun 2056, Malaysia diklasifikasikan sebagai negara yang “berumur”.

Penambahan populasi warga emas seiring dengan masalah yang sering kali kita dengar. Perubahan fizikal tubuh seperti lemah anggota kaki dan tangan, tidak seimbang dan mudah letih juga tidak dinafikan. Malah, semakin meningkat usia semakin tinggi risiko mengalami gangguan emosi seperti kemurungan dan kecelaruan. Warga emas yang tinggal sendiri tanpa penglibatan anggota keluarga atau jiran tetangga mengundang kepada masalah kemurungan.

Dalam kalangan masyarakat kita, rata-rata masih beranggapan perubahan yang berlaku dalam kalangan warga emas, khususnya gangguan emosi, disebabkan oleh proses penuaan. Tanggapan ini ada benar dan ada salahnya. Seseorang individu mungkin mengalami kemurungan yang melampau dan berpanjangan sekiranya tidak dirawat. Perubahan tingkah laku, emosi keterlaluan, mudah marah, mudah menangis dan reaksi yang tidak rasional menjadi salah satu tanda warga emas itu mengalami kemurungan.

Tambahan pula, pandemik COVID-19 yang melanda negara turut memberikan kesan kepada warga emas. Kawalan pergerakan yang terhad, isolasi di dalam rumah, tiada penglibatan aktiviti kemasyarakatan dan sosial serta pendedahan kepada internet di dalam telefon pintar menjadi punca kepada berlakunya tahap aktiviti yang rendah dan kurang aktif.

Kajian juga melaporkan bahawa ketika pandemik COVID-19 melanda, kebanyakan warga emas mudah berasa cemas, takut atau tertekan. Kawalan jarak fizikal dan sekatan perjalanan juga menyebabkan mereka merasa terasing atau kesepian. Keadaan ini menyebabkan warga emas lebih berisiko mendapat obesiti, tekanan dan penyakit kronik.

Kemerosotan tahap fizikal seseorang dapat dilihat oleh mata kasar. Walau bagaimanapun penurunan tahap emosi dan mental sukar dilihat. Pemeriksaan untuk warga emas yang memerlukan rawatan tetap bagi kes melibatkan gangguan emosi dan mental menjadi cabaran bagi golongan profesional kesihatan. Hal ini disebabkan oleh masalah ini tidak kelihatan dan sering kali disalah tafsir sebagai proses penuaan.

Stigma negatif terhadap gangguan emosi dan mental dalam kalangan warga tua juga mengakibatkan keengganan warga emas untuk mendapatkan pertolongan. Justeru itu, ahli keluarga terdekat disarankan untuk sentiasa mengenal pasti perubahan tingkah laku atau emosi bagi kedua ibu bapa mereka. Pemeriksaan awal dan rawatan dapat membantu warga emas ini agar kualiti kehidupan mereka lebih terjamin.

Gangguan mental dan neurologi yang kerap kali berlaku kepada golongan warga emas ini dinamakan sebagai demensia. Kemurungan mempengaruhi sekitar lima hingga tujuh peratus populasi warga emas di dunia. Kajian Kesihatan Nasional 2015 di Malaysia menunjukkan bahawa statistik gangguan kesihatan mental pada pesakit berusia 60 tahun ke atas adalah sebanyak 24 peratus. Jumlah ini dianggap sesuatu yang amat menyedihkan dan tindakan perlu diambil.

Masalah kemurungan akan berterusan dan berulang-ulang. Hal ini menyebabkan gejala teruk yang mempengaruhi perasaan, pemikiran dan pengendalian aktiviti harian seperti tidur, makan dan bekerja. Terdapat kajian berkaitan kepekatan folat yang lebih rendah dalam darah dan sistem saraf menyebabkan kemurungan, gangguan mental, dan demensia. Golongan penyelidik juga merumuskan bahawa adanya kaitan antara kemurungan dengan penyakit alzheimer dalam kalangan warga emas.

Kemurungan juga memberikan kesan berbahaya dan menyebabkan perubahan terhadap tabiat makan seseorang. Hal ini mengakibatkan kegemukan, atau menyebabkan kehilangan selera makan yang besar sehingga tahap tenaga berkurang. Keadaan ini dikenali sebagai anoreksia geriatric jika berlaku kemurungan yang teruk dan berpanjangan.

Warga emas yang mengalami kemurungan juga mengalami kadar insomnia dan kehilangan ingatan yang lebih tinggi. Mereka juga mempunyai tempoh reaksi yang lebih lama daripada biasa. Tempoh ini menyebabkan mereka lebih terdedah kepada bahaya yang mungkin mengganggu aktiviti harian, seperti memasak, memandu atau pekerjaan lain, yang memerlukan tumpuan dan fokus.

Menurut satu kajian di Malaysia yang diterbitkan di British Journal of Community Nursing, sebanyak 59.1 peratus warga emas mengalami kemurungan dan faktor terbesar yang dipengaruhi ialah status perceraian, tahap pendidikan yang rendah dan pendapatan isi keluarga yang rendah.

Tambahan pula hasil dari kajian Dr. Azliyana Azizan, Pensyarah Kanan Fisioterapi bidang Geriatrik, mengatakan bahawa warga emas perlu meningkatkan kadar aktiviti fizikal dan senaman bagi mengurangkan gangguan kemurungan ini. Senaman dan aktiviti berjalan selama  20 hingga 40 minit selama tiga kali seminggu dalam tempoh enam minggu dapat mengurangkan tanda kemurungan dalam kalangan warga emas.

Pandemik COVID-19 kini menjadi asbab utama bagi golongan ini kekal aktif, meskipun ketika di rumah. Segala bentuk aktiviti seperti berjalan di keliling rumah, naik dan turun tangga, bangun dan duduk di kerusi dapat dilakukan. Menurutnya lagi, aktiviti berjalan ini berkaitan dengan hipotesis endorfin yang dikaitkan senaman mempunyai kesan positif terhadap kemurungan kerana peningkatan rembesan β-endorfin. Endorfin ini dapat meningkatkan emosi yang positif di dalam badan.

Warga emas yang mengalami kemurungan dan sepi disarankan untuk memulakan senaman dengan muzik bersama-sama pasangan atau melakukan aktiviti fizikal seperti berkebun. Warga emas yang berkebun secara konsisten dapat mengurangkan kemurungan. Hal ini disebabkan terdapat aura tanaman, seperti bau wangi, warna-warni dan hasil tanaman dapat menimbulkan rasa gembira dan kepuasan.

Hidup dengan kemurungan amat sukar, tetapi rawatan segera dapat membantu meningkatkan kualiti hidup. Rawatan yang kerap kali diberikan dalam bentuk ubat-ubatan ataupun menggabungkan rawatan perubatan dan terapi gaya hidup, termasuklah senaman.

Setiap ahli keluarga dan warga emas haruslah sentiasa aktif dalam memastikan kualiti kehidupan yang lebih baik. Senaman yang konsisten, kekuatan hubungan dengan ahli keluarga terdekat dan rakan serta kualiti tidur yang baik dapat membantu mengurangkan kemurungan golongan warga emas.


Merakyatkan Seni dan Budaya di Kundasang

Untuk mendapatkan maklumat terkini, ikuti kami melalui Telegram

Kundasang – Kementerian Pelancongan Seni dan Budaya (MOTAC) melalui Jabatan Kebudayaan dan Kesenian Negara (JKKN) Sabah menganjurkan Program Jejak [email protected] 2021 bertempat di Pentas Budaya, Pekan Kundasang, Ranau, hari ini.

Menurut MOTAC, “Program yang mendapat kerjasama dari Pejabat Daerah Ranau dan agensi di bawah MOTAC ini merupakan program sentuhan komuniti bertujuan untuk memupuk semangat Keluarga Malaysia dalam kalangan penggiat seni dan usahawan budaya Sabah.”

Program ini juga antara lainnya bertujuan untuk mempromosikan seni budaya Sabah khususnya di Kundasang.

Antara pengisian menarik program sehari Jejak [email protected] ialah Persembahan Khas “Konsert Orkestra Muzik Bamboo dan [email protected]“, Demonstrasi dan jualan produk seni budaya tempatan, Program Komuniti: Bengkel Muzik Bamboo dan Kulintangan serta Program Komuniti: Pertandingan Memasak Berasaskan Sayuran dan Ukiran Buah.

Dalam pada itu, Menteri Pelancongan, Seni dan Budaya, Yang Berhormat (YB) Dato’ Sri Nancy Shukri dalam ucapan perasmiannya berkata, “Matlamat utama penganjuran program ini adalah untuk menyemarakkan semula aktiviti seni budaya dengan memaparkan kepelbagaian produk seni budaya setempat yang mampu meningkatkan dan memacu semula ekonomi negara.”

“Program Jejak [email protected] memperlihatkan pelbagai aktiviti seni dan budaya berbentuk persembahan, pertandingan, demonstrasi dan bengkel muzik Bersama-sama komuniti setempat dan pemberian sumbangan kepada persatuan dan penggiat seni budaya tempatan. Setiap aktiviti yang diadakan dapat memberikan manfaat kepada komuniti, penggiat seni dan usahawan seni budaya tempatan dari segi pendapatan dan pembangunan produk,” jelas MOTAC dalam satu kenyataan rasmi hari ini.

Pada majlis yang sama, YB Dato’ Sri Nancy turut menyampaikan sumbangan kepada penggiat seni budaya setempat yang yang terjejas akibat daripada pandemik COVID-19. Insentif seni berbentuk dana berjumlah RM5000, dengan jumlah keseluruhan sebanyak RM40 ribu diberikan kepada penerima yang terdiri daripada tujuh persatuan dan satu galeri daripada kumpulan penggiat seni budaya di Kundasang dengan tujuan membangunkan kembali aktiviti produk seni.

Jelas YB Dato’ Sri Nancy, “Insentif ini diharap sedikit banyak dapat membantu penerima untuk bangkit semula bagi menjalankan aktiviti seni budaya seperti menambah baik peralatan muzik, busana tradisional dan sebagainya. Kita memahami bahawa ramai penggiat seni budaya yang terkesan akibat pandemik COVID-19.”

Dalam program tersebut, YB Dato’ Sri Nancy turut melancarkan Homestay baharu di Kundasang, iaitu Homestay Kampung Stay di bawah pengurusan Walai Tokou Homestay.


Penggiat Seni dan Budaya Terima Bantuan MOTAC

Lahad Datu – Bagi menghargai penggiat industri seni yang terkesan akibat penularan pandemik COVID-19, Kementerian Pelancongan, Seni dan Budaya Malaysia (MOTAC) mengadakan Program MOTAC Bersama Komunit[email protected] Datu, bertempat di Dewan Sri Perdana, Lahad Datu, Sabah.

Menurut MOTAC, “Majlis yang diadakan pada hari ini hanya melibatkan penerima di sekitar Lahad Datu sahaja selepas mengambil kira pematuhan terhadap Prosedur Operasi Standard (SOP) yang telah ditetapkan oleh Majlis Keselamatan Negara (MKN).”

Menurut Yang Berhormat (YB) Dato’ Sri Hajah Nancy Shukri, “Dalam situasi pandemik COVID-19 yang masih belum pulih sepenuhnya, MOTAC sentiasa komited dalam membantu serta memberikan sokongan kepada Badan Bukan Kerajaan (BBK), para penggiat serta pemain industri bagi merancakkan semula industri seni budaya negara.”

Dalam satu kenyataan pada hari ini, MOTAC menyatakan, “Program MOTAC Bersama [email protected] Datu ini bertujuan untuk membantu para penggiat seni budaya dan warisan melalui bantuan kewangan kepada BBK yang meliputi persatuan kebudayaan serta komunti kraf yang melaksanakan dan memartabatkan program-program dan aktiviti berteraskan seni, budaya dan warisan negara; dan sumbangan kepada penggiat industri seni dan kraf yang diharap dapat membantu mereka bangkit berkarya semula setelah sekian lama terkesan akibat penularan pandemik COVID-19.”

Antara penerima bantuan pada petang ini terdiri daripada mereka yang aktif dalam bidang seni dan budaya seperti bidang muzik, penulisan, seni visual, sejarah, tarian, seni mempertahankan diri, kraftangan dan warisan kebudayaan.

Dalam majlis yang diadakan ini, sebanyak 10 orang penerima BBK terdiri daripada persatuan etnik seni dan budaya yang menerima peruntukan sebanyak RM3000 setiap satu. Turut menerima sumbangan ialah 13 orang komuniti kraf (mewakili 78 penerima) berjumlah RM500 seorang.

Jelas YB Dato’ Sri Hajah Nancy, “Saya berharap semua pihak akan terus berpadu tenaga dan bersama-sama memastikan program dan aktiviti seni budaya dapat terus disemarakkan. Semoga sinergi positif yang wujud pada ketika ini dalam kalangan kita dapat diperkukuhkan lagi.”

Saya juga berharap semua penggiat kebudayaan dapat menyesuaikan diri melaksanakan program atau aktiviti seni budaya dalam suasana norma baharu.

Pada majlis tersebut, yang turut hadir ialah Ahli Parlimen Lahad Datu merangkap Adun Segama, YB Datuk Mohamaddin Ketapi, dan Ketua Setiausaha MOTAC, YBhg. Datuk Wira Dr. Noor Zari Hamat, serta pengurusan tertinggi MOTAC.


Terokai Khazanah Negara di Muzium Matang

Untuk mendapatkan maklumat terkini, ikuti kami melalui Telegram

Muzium Matang yang dahulunya dikenali sebagai Kompleks Sejarah Negeri Perak terletak di Matang, Perak. Matang merupakan mukim di daerah Larut, Matang dan Selama, Perak yang berhampiran dengan Selat Melaka.

Berdasarkan sejarah, Che Long Jaafar Dato’ Paduka Setia Long Abdul Latif merupakan pengasas perkembangan bandar Taiping dan seorang jutawan bijih timah Melayu. Che Long Jaafar berjaya mengukuh kedudukannya sebagai pemerintah Larut dan seterusnya meletakkan asas pentadbiran yang mantap kepada anaknya, Menteri Ngah Ibrahim.

Justeru, Muzium Matang pada asalnya dibina oleh Ngah Ibrahim yang bergelar Orang Kaya Menteri Paduka Tuan dan merupakan orang Melayu pertama pada tahun 1840 yang membuka perusahaan lombong bijih timah di kawasan Larut, Matang dan Selama.

Kota Ngah Ibrahim dibina pada tahun 1858 di Matang, Perak yang  dahulunya dikenali sebagai permatang. Menteri Ngah Ibrahim telah menjadikan kotanya sebagai rumah kediaman, pusat pentadbiran Larut, kubu pertahanan, gudang menyimpan bijih timah dan pusat dagangan dan ditempatkan di kawasan seluas 0.8094 hektar. Bangunan ini dibina menggunakan bahan yang terdiri daripada batu bata pada tingkat bawah dan kayu pada bahagian atas.

Kedudukan Kota Ngah Ibrahim adalah strategik kerana terletak di persimpangan jalan darat dari selatan, timur dan utara. Kota ini dihubungkan dengan laluan laut melalui Sungai Malawati ke Sungai Larut dan seterusnya ke Selat Melaka.

Menurut sejarah, Menteri Ngah Ibrahim dicatatkan sebagai seorang yang sangat kaya dan hasil pendapatan terbesar Menteri Ngah Ibrahim adalah melalui perusahaan bijih timah, ladang kopi di Asam Kumbang, Taiping dan ladang tebu di Kerian. Menteri Ngah Ibrahim mempunyai pasukan keselamatannya sendiri yang terdiri daripada sepoi-sepoi India dan diketuai oleh Kapten T.C.S. Speedy. Menteri Ngah Ibrahim telah melengkapkan kawasan kotanya dengan kemudahan infrastruktur seperti jalan raya dan masjid.

Walau bagaimanapun, Menteri Ngah Ibrahim dijatuhi hukuman dan dibuang ke Pulau Seychelles tanpa sebarang perbicaraan. Pembuangan Menteri Ngah Ibrahim ke Pulau Seychelles menyebabkan seluruh harta kekayaannya dirampas dengan kejam sehinggakan segala maklumat berkaitan dengan beliau telah dihapuskan oleh pihak British. Pihak British seolah-olah mahu memadamkan sama sekali mengenai sejarah Menteri Ngah Ibrahim daripada diketahui oleh generasi seterusnya.

Yang berikut merupakan kronologi sejarah rumah Ngah Ibrahim:

Kelas Pengajian Al-Quran dan Fardhu Ain (sebelah petang).

Kelas KEMAS dua kali seminggu dan sekali sekala dijadikan sebagai tempat mesyuarat atau perhimpunan penduduk kampung.

Setelah Ngah Ibrahim meninggal dunia, kota ini dijadikan Maktab Perguruan Melayu Matang (1913 − 1922). Kota ini kemudiaannya dijadikan pula sebagai Sekolah Melayu (1923 − 1941). Semasa zaman pendudukan Jepun di Tanah Melayu (1942 − 1945), kota ini berperanan sebagai markaz pertahanan tentera Jepun.

Selepas Jepun menyerah kalah dan berakhirnya Perang Dunia Kedua tahun 1946, kota ini dijadikan semula sebagai Sekolah Melayu dan Sekolah Kebangsaan Matang (1946 − 1983) dan terus dijadikan sebagai pusat pendidikan hingga tahun 1985. Bermula pada tahun 1985, kota ini dijadikan Muzium Matang apabila diambil alih oleh Jabatan Muzium dan Antikuiti Malaysia dan kekal sebagai muzium hingga kini.

Pada tahun 2009 Kota Ngah Ibrahim telah diwartakan sebagai Bangunan Warisan di bawah Akta Warisan Kebangsaan 2005. Pada hakikatnya, banyak lagi sejarah dunia dan khususnya sejarah Perak bermula di Muzium Matang oleh Menteri Ngah Ibrahim.


MOTAC Pergiat Misi Bantuan Pascabanjir

Kuala Lumpur – Tahun 2021 menutup tirainya dengan banjir yang melanda beberapa kawasan di negara ini. Antara negeri yang terjejas teruk ialah Selangor, Kuala Lumpur dan Pahang. Pelbagai bantuan dari pelbagai sudut segera digerakkan oleh badan kerajaan serta badan bukan kerajaan (NGO) untuk meringankan beban mereka yang terkesan bencana tersebut. Kementerian Pelancongan, Seni dan Budaya Malaysia (MOTAC) turut tidak terkecuali untuk sama-sama mempergiat misi bantuan banjir terutama di kawasan Kuala Langat, Selangor.

Pada 22 Disember 2021 yang lalu, MOTAC dengan kerjasama Majlis Pelancongan Negara telah menggerakkan inisiatif untuk membantu mereka yang terjejas di Kuala Lumpur dan Selangor. Selain dua agensi tersebut, dua persatuan hotel, iaitu Persatuan Hotel Malaysia (MAH) dan Persatuan Budget Hotel Malaysia (MyBHA) juga turut bersama-sama berganding bahu memberikan kerjasama menjayakan inisiatif ini.

Misi yang diketuai oleh Timbalan Ketua Setiausaha (Pengurusan) MOTAC, Encik Norazman Othman telah dimulakan dengan penyampaian bantuan kepada Pegawai Daerah Kuala Langat, Encik Mohd Jusni Hashi, untuk diagihkan kepada mereka yang terkesan akibat bencana yang menimpa sekitar daerah tersebut. Inisiatif seterusnya adalah dengan menyerahkan bantuan kepada mereka yang terjejas yang telah ditempatkan di pusat penempatan sementara (PPS) di Sekolah Menengah Kebangsaan Sungai Manggis, Kuala Langat. Bantuan ini melibatkan 92 buah keluarga yang terjejas.

Selain itu, pasukan MOTAC telah meninjau sekitar Pantai Morib dan Pantai Batu Laut serta Taman Rekreasi Paya Bakau, Sijangkang. Kesemua kawasan ini merupakan produk pelancangon yang terjejas teruk akibat banjir yang menimpa. Tinjauan ini dilakukan bertujuan untuk meninjau jumlah kemusnahan seterusnya memudahkan proses penilaian peruntukan yang akan disalurkan untuk menampung kos baikpulih kawasan tersebut.

Menurut MOTAC, “Sebanyak 16 orang sukarelawan Voluntourism dalam kalangan warga kerja MOTAC juga tidak terkecuali bergotong-royong menggembleng tenaga bagi melakukan kerja pembersihan dua buah rumah dan satu balai raya di Kebun Baru, Telok Panglima Garang.”

“Selain aktiviti gotong-royong dan tinjauan, MOTAC turut menyumbangkan barang keperluan harian seperti selimut, tuala wanita, telekung, ubat dan berus gigi serta pelitup muka buat kegunaan mereka yang terjejas banjir,” jelas MOTAC.

MOTAC berharap agar bantuan yang disalurkan sedikit banyak dapat mengurangkan bebanan mangsa banjir.

Tambah kementerian tersebut, “MOTAC komited untuk terus mendokong aspirasi Keluarga Malaysia dengan membantu mereka yang terjejas akibat bencana banjir terutama melalui komitmen yang diberikan oleh para sukarelawan dan penggiat industri.“


Tempoh Kelonggaran Syarat bagi Syarikat Pengendali Pelancongan Berlesen Dilanjutkan

Untuk mendapatkan maklumat terkini, ikuti kami melalui Telegram

Putrajaya – Rentetan penularan pandemik COVID-19 yang menjejaskan kehidupan hampir keseluruhan populasi dunia, aktiviti pelancongan dilihat sebagai industri yang paling terjejas dan telah mengalami kemerosotan yang ketara. Memahami kesukaran yang dihadapi syarikat pengendali pelancongan yang dilesenkan di bawah Akta 482, Kementerian Pelancongan, Seni dan Budaya (MOTAC) memberikan beberapa kelonggaran syarat kepada pihak yang terlibat dalam menjalankan perniagaan agensi pengembaraan.

Akta Industri Pelancongan 1992 (Akta 482) dan Peraturan-peraturan dikuatkuasakan oleh MOTAC. Melalui punca kuasa di bawah Seksyen 4 akta tersebut, Pesuruhjaya Pelancongan bertanggungjawab bagi penyeliaan am ke atas segala perkara yang berhubung kait dengan Akta 482.

Menurut MOTAC, “Berdasarkan sikap keprihatinan MOTAC terhadap nasib pengusaha pelancongan yang masih lagi terkesan dengan penularan wabak COVID-19, Kementerian ini bersetuju untuk melanjutkan lagi tempoh kelonggaran mulai 1 Januari 2022 sehingga 30 Jun 2022 bagi beberapa kelonggaran.”

Kelonggaran yang diberikan ialah pelanjutan kelonggaran dari segi keluasan premis bagi syarikat pengendali pelancongan dan pelanjutan kebenaran untuk menjalankan perniagaan lain di dalam premis pengendali pelancongan. Selain itu, mereka turut diberikan pemanjangan tempoh penyewaaan premis perniagaan secara co-share office space.

Melalui siaran media yang dikeluarkan Unit Komunikasi Korporat MOTAC, kementerian ini berbesar hati melonggarkan syarat tersebut untuk  syarikat pengendali pelancongan dan manfaat ini dijangka dapat dinikmati oleh 5467 pengusaha pelancongan berlesen yang terkesan dengan penularan COVID-19.


Transformasi Kampung “Warna-warni“ Cetusan Ilham Diraja Perlis

Siapa sangka, sebuah perkampungan nelayan biasa mampu mengalami perubahan yang besar apabila menjadi kampung warna-warni yang indah hanya dalam tempoh kurang dari satu tahun.

Bermula dengan siri turun padang bagi menyantuni golongan asnaf di Perlis, maka tercetuslah ilham untuk mentransformasikan perkampungan paling utara di Malaysia yang bersempadan dengan Thailand, iaitu Kampung Seberang Ramai.

Ilham transformasi yang dicetuskan oleh Duli Yang Teramat Mulia (DYTM) Raja Muda Perlis, Tuanku Syed Faizuddin Putra Ibni Tuanku Syed Sirajuddin Jamalullail bersama-sama anakanda puteri sulung baginda, Yang Amat Mulia (YAM) Sharifah Khatreena Nuraniah Jamalullail telah membawa perubahan yang besar kepada masyarakat di kawasan Kampung Seberang Ramai.

Menurut Ketua Pegawai Eksekutif Majlis Agama Islam dan Adat Istiadat Melayu Negeri Perlis (MAIPs), Tuan Haji Mohd Nazim Mohd Noor, ketika DYTM Raja Muda Perlis mencemar duli dalam program kayuhan “MAIPs Peduli”, baginda melihat elemen ke arah penambahan nilai sesuatu kampung perlu diberikan penekanan.

Tambah beliau, baginda Raja Muda Perlis melihat keadaan Kampung Seberang Ramai berpotensi untuk mengalami perubahan yang baik dari sudut fizikal dan juga mentaliti masyarakat di kawasan kampung tersebut. Maka itu, bermulalah proses mentransformasikan Kampung Seberang Ramai sehingga menjadi tarikan baharu para pengunjung yang datang ke negeri Perlis.

Apakah reaksi penduduk Kampung Seberang Ramai apabila hasrat cetusan ilham diraja Perlis ini disampaikan kepada mereka? Bagaimanakah bentuk pelaksanaan program transformasi kampung warna-warni ini? Apakah perubahan yang berlaku terhadap Kampung Seberang Ramai, dan berhasilkah program transformasi perkampungan tradisional nelayan ini?

Untuk mengetahui maklumat terperinci berkaitan dengan Projek Diraja Program Transformasi Kampung Seberang Ramai, Kuala Perlis, dapatkan Dewan Budaya Bil. 01/2022 di pasaran menerusi pautan ini.


Persidangan Penterjemahan Antarabangsa Ke-18 dalam Kebiasaan Baharu

KUALA LUMPUR – Buat julung-julung kalinya, Persidangan Penterjemahan Antarabangsa Ke-18 (PPA18) yang akan diadakan pada 24 Ogos−26 Ogos 2021 bakal mencatatkan sejarahnya yang tersendiri apabila persidangan ini akan dianjurkan buat pertama kalinya dalam suasana kebiasaan baharu, iaitu dilaksanakan secara maya ekoran pandemik COVID-19 yang menular.

Pembentangan secara maya membolehkan para ilmuwan, ahli bahasa, penterjemah, penulis, penerbit, editor, pengajar dan pelajar dari seluruh pelosok dunia bersama-sama dalam program tersebut untuk berkongsi dan bertukar ilmu, idea, pengalaman dan hasil kajian terkini demi meningkatkan kualiti terjemahan secara menyeluruh dan tanpa sempadan.

Persidangan Penterjemahan Antarabangsa (PPA) yang juga dikenali sebagai International Conference on Translation (ICT) buat pertama kalinya dianjurkan pada tahun 1984 dengan inisiatif oleh Persatuan Penterjemah Malaysia (PPM) dan Dewan Bahasa dan Pustaka (DBP).

Persidangan ini ditubuhkan atas kesedaran terhadap peri pentingnya penterjemahan sebagai wahana dalam usaha pemindahan ilmu yang utama bagi membina kemajuan negara dan bangsa.


Pertahan Loghat Daerah dan Perubatan Tradisional dalam Teater Cicit Wan Lebo

Untuk mendapatkan maklumat terkini, ikuti kami melalui Telegram

Kuala Lumpur – Pada mulanya, teater Cicit Wan Lebo dirancang untuk dipentaskan mengikut konsep “teater laman” di Kampung Bota Kiri, Parit, Perak, iaitu teater terbuka berlatarbelakangkan rumah kampung di Bota, Perak.

Menurut Pengerusi Lembaga Penduduk dan Pembangunan Keluarga Negara, Dato’ Mohd. Nizar Zakaria, Pengarah Cicit Wan Lebo, iaitu Amran Nasrudin telah berbincang dengan beliau kira-kira tiga tahun lalu menerusi Yayasan Artis Veteran Malaysia (YAVM) untuk mementaskan teater ini mengikut konsep sedemikian.

Bagi Nizar yang juga Ahli Parlimen Parit, Perak, cadangan tersebut sangat menarik kerana lokasinya di tempat dan kawasan Parlimen beliau sendiri. Skrip yang juga menggunakan loghat Perak Tengah, khususnya loghat Parit, tambah beliau, dapat mengimbau kembali bahasa nenek moyang yang digunakan sebagai bahasa perantara masyarakat tempatan di daerah tersebut.

Walau bagaimanapun, atas beberapa sebab, termasuk kekangan prosedur operasi standard (SOP) akibat pandemik COVID-19, pementasan Cicit Wan Lebo tidak dapat dipentaskan mengikut perancangan.

Begitu pun, Nizar tetap mengucapkan syabas kepada YAVM dan Pengerusinya, Kismah Johar, serta tenaga produksi kerana berjaya mementaskan Cicit Wan Lebo pada 28 hingga 31 Disember 2021 ini dalam kebiasaan baharu dan norma baharu SOP di Auditorium Tunku Abdul Rahman, Pusat Pelancongan Malaysia (MaTiC), setelah hampir tiga tahun berusaha mendapatkan peruntukan pementasannya.

Selama kira-kira 90 minit durasi pementasan, Cicit Wan Lebo yang berlatarbelakangkan cerita masyarakat di kampung Ekor, Bota pada sekitar 1970-an, membawa kisah seorang wanita bernama Wan Esah atau lebih mesra dipanggil Wan Lebo (lakonan Anne Zahurin), yang terkenal sebagai penglipur lara, serta berbakat dalam seni dan budaya menerusi syair, pantun dan seloka.

Cicit Wan Lebo turut dijayakan oleh pelakon terkenal drama televisyen, iaitu Lan Zailan sebagai Ngah Meto, Fathil Dani (Lebai Idris), dan Zarina Zainudin (bintang undangan), serta pelakon dan pelukis popular, Imuda.

Para pelakon lain termasuklah Alif Azeman (Kadio), Rose Aida (Rose Ratu Banjar), Raffie (Yeop Tebo), Zuraida (Mak Piah),Azmie Daim (geng Ngah Meto 1), Razif Ajeep (geng Ngah Meto 2), Ewan Deen (Tok Kadi), serta Hazryn dan Syawal (pelajar universiti).

Selain mengangkat loghat masyarakat Parit, dan menarik pelancong, pementasan Cicit Wan Lebo juga bertujuan mengisi tabung YAVM, sekali gus membantu golongan artis veteran yang terkesan akibat COVID-19 menerusi pembelian kupon atau pas masuk RM30 dan RM20 seorang.


Sewang: Tarian Tradisi Masyarakat Mahmeri

Masyarakat Mahmeri memang kaya dengan adat resam dan budaya kerana lingkungan hidup mereka masih berkait rapat dengan alam semula jadi walaupun sudah memasuki zaman moden. Adat dan kepercayaan mereka mempunyai hubungan yang rapat dengan makhluk ghaib di alam semesta ini. Ketika menyambut hari kebesaran masyarakat mereka, amalan mengubat penyakit tetap dibuat secara tradisi yang melibatkan jampi serapah diiringi dengan tarian tertentu.

Jika diteliti, kebanyakan bentuk tarian dan nyanyian mereka bukan sekadar hiburan semata-mata, malah peranannya Iebih jauh daripada itu. Nyanyian dan tarian digunakan sebagai perantara untuk mengubat penyakit, menghalau hantu serta mengawal keselamatan kampung daripada diganggu oleh makhluk lain.

Tarian sewang merupakan satu amalan yang mempunyai makna popular bagi masyarakat Mahmeri yang bertujuan antara lainnya sebagai cara penyembahan kepada makhluk ghaib. Sebenarnya, tarian sewang mempunyai beberapa jenis seperti Sewang Chenchem, Gamok, Panoh, Penhei, Manjar, Pungei, Tanggei, Selombang dan lain-lain.

Sejarah juga mencatatkan bahawa Mahmeri merupakan suku yang popular dalam kalangan pelancong kerana kehalusan seni budayanya. Seni ukiran kayu anak kera yang bergayut pada ibunya telah mendapat pengiktirafan Pertubuhan Pendidikan, Sains dan Kebudayaan Pertubuhan Bangsa-Bangsa Bersatu (UNESCO). Sekiranya tetamu datang ke perkampungan mereka, tarian selamat datang tanda mengalu-alukan kedatangan tetamu akan dipersembahkan. Tarian tersebut dikenali sebagai Mayin Jo’oh.

Menurut Tok Batin Sidim, 64 tahun, Tarian Mayin Jo’oh bertujuan untuk menjemput roh nenek moyang supaya datang menyertai majlis yang diadakan. Dalam tarian berkenaan, dua lelaki memakai topeng yang dikenali sebagai Tok Pongkola dan Tok Nania turut menari bersama-sama penari wanita yang memakai pakaian khas diperbuat daripada pelbagai sumber alam semula jadi. Alat muzik yang dimainkan juga unik kerana mereka menggunakan peralatan tuntog (buluh), jule (biola), tambo (gendang dua muka) dan a-tawa (gong tembaga).

Topeng dalam kehidupan masyarakat Mahmeri boleh diibaratkan seperti “nyawa” mereka kerana digunakan dalam pelbagai istiadat, termasuk penyembahan, merawat penyakit dan menolak bala. Pengukir topeng kayu Mahmeri terkenal, Samri Abdul Rahman memberitahu bahawa setiap topeng yang diukirnya mempunyai fungsi tertentu dan tidak boleh disentuh atau dipermainkan oleh orang di sekelilingnya. Sebagai contoh, topeng banyak digunakan dalam mengubati penyakit dalam etnik Mahmeri dan bomoh akan meminta ahli keluarga menghasilkan topeng dengan rupa bentuk mengikut mimpi yang disifatkan sebagai petunjuk untuk menyelamatkannya.

“Selepas topeng itu dibuat, topeng tersebut akan dibawa untuk upacara tarian sewang, iaitu satu cara mengubati penyakit dan kemudian diletakkan di sungai atau di dalam hutan sebagai tanda menghalau semua gangguan yang datang kepadanya. Kebiasaannya selepas topeng itu diletakkan di hutan atau sungai, pesakit akan kembali sembuh manakala penduduk atau orang luar disarankan tidak mengambilnya kerana dikhuatiri akan ditimpa penyakit sama,” katanya sewaktu ditemui.

Hingga hari ini, topeng menjadi simbol penting dalam masyarakat Mahmeri, walaupun secara perlahan-lahan turut dikomersialkan sebagai produk kraf tangan. “Bukan mudah untuk menghasilkan topeng. Dalam kampung kami tidak ramai yang mempunyai kebolehan sebegini, iaitu tidak kurang daripada 10 pengukir yang masih aktif. Mengukir atas kayu keras mengambil masa dengan kebanyakan pengukir selesa menggunakan kayu pulai yang lebih lembut, cuma sukar didapati sekarang apabila banyak pokok yang ditebang dalam projek pembalakan,” kata Samri Abdul Rahman.

Menurut Tok Batin Sidim pula, tarian sewang yang dipersembahkan di Kampung Sungai Bumbun, Pulau Carey, Selangor mempunyai kaitan yang rapat dengan kepercayaan kerohanian. Tarian ini merupakan tarian tradisi masyarakat Mahmeri yang ditarikan oleh lebih kurang 10 orang penari lelaki dan perempuan atau lebih yang diketuai oleh seorang lelaki berusia yang bertindak sebagai penyanyi utama. Penari lain akan mengulangi baris nyanyian penyanyi utama dan bergerak sambil menghentakkan kaki ke lantai.

Tarian sewang merupakan satu tradisi masyarakat Mahmeri daripada nenek moyang hingga zaman sekarang. Tradisi turun-temurun ini digunakan bagi tujuan meraikan majlis menyambut tetamu ataupun perayaan. Tarian ini diikuti dengan lagu tersendiri, satu daripadanya ialah Bunga Alam.

Alat muzik yang digunakan ialah keratan buluh dan juga kayu bulat sepanjang sepuluh kaki panjangnya. Buluh dimainkan oleh lapan orang pengetuk. Ketukan akan membawa irama sewang. Sebanyak 10 orang gadis akan mengayakan tarian tersebut. Tarian ini akan diketuai oleh seorang tukang karut.

Tegas Tok Batin Sidim, tarian sewang ialah satu bentuk persembahan tarian tradisional masyarakat Mahmeri yang masih kekal diamalkan hingga sekarang. Tarian ini dipersembahkan untuk berbagai-bagai fungsi seperti hiburan, buka cinta, perkahwinan, memuja semangat padi dan juga perubatan. Tarian ini menjadi wadah hiburan utama dalam kalangan masyarakat Mahmeri. Tarian ini biasanya diketuai oleh Tok Halaq. Sambil bersahut-sahutan beramai-ramai, penari perempuan mengetuk buluh centung ke atas buluh panjang atau kayu keras yang padat bagi mengeluarkan bunyi nyaring.

Tarian ini biasanya dilakukan daIam empat gerakan yang berbeza-beza, bergantung pada fungsi tarian tersebut. Antaranya ialah tarian secara berbaris, iaitu penari-penari berada dalam satu barisan sambil menari. Bentuk seterusnya ialah bulatan, iaitu penari berada dalam bulatan sambil berjalan berpusing mengikut arah jam atau lawan jam. Selain itu, tarian ini juga dilakukan secara berpasangan antara lelaki dengan perempuan yang kadangkalanya berpegangan tangan. Manakala gerakan keempat ialah tarian secara beramai-ramai.

Tarian sewang untuk tujuan kegembiraan kebiasaannya diadakan setelah upacara menuai padi, menyambut kepulangan anak yang bekerja di perantauan, menyambut kedatangan tahun baharu, perkahwinan atau apa-apa sahaja yang difikirkan dapat memberikan kegembiraan di dalam kampung.

Sewang untuk perubatan pula dijalankan pada waktu malam selama enam hari berturut-turut. Semasa sewang perubatan dijalankan, orang luar tidak dibenarkan naik ke tempat tarian diadakan sehingga tarian selesai.

Menurut Tok Batin Sidim, sewang dipercayai bermula daripada nenek moyang sebagai satu upacara yang diadakan apabila kaum keluarga berkumpul, terutamanya semasa musim buah atau semasa menuai padi. Kaum keluarga akan berkumpul dan mengadakan upacara sewang tari-menari. Mereka menghidangkan buah-buahan (semasa musim buah-buahan) dan menjamu selera berserta dengan hasrat menunjukkan kesyukuran.

Menurut beliau lagi, sewang mula-mula menjelma dalam mimpi dari Pulau Buah (syurga). Ada pula pendapat lain yang mengatakan bahawa pengetahuan tentang sewang wujud sejak dahulu kala dan diketahui sejak turun-temurun sebagai satu tradisi Mahmeri. Sewang bermaksud tari-menari. Pada zaman dahulu kala dipercayai bahawa apabila mereka bermain sewang, mereka mendapat rahmat daripada Pulau Buah.

Terdapat beraneka jenis sewang seperti sewang untuk perubatan, sewang untuk kenduri-kendara dan sewang untuk menyambut Hari Moyang. Sewang menyambut Hari Moyang dilaksanakan dengan lagu-lagu upacara untuk meraikan nenek moyang Mahmeri. Dalam persembahan sewang ini juga terdapat beberapa buah lagu yang dinyanyikan.

Secara keseluruhan, kesenian sewang merupakan satu himpunan kegiatan dan proses estetika masyarakat Mahmeri yang melibatkan penyediaan alat muzik buluh tabuh (yang diperbuat daripada buluh pelbagai saiz), kerja-kerja pembinaan dan penghasilan balai permainan, pembinaan sanggar (tempat persinggahan roh nenek moyang), pembuatan kostum (yang diperbuat daripada kulit kayu dan anyaman mengkuang), anyaman dendan (daripada daun kelapa), penyediaan makanan, minuman dan sebagainya. Sebagai satu ekspresi kesenian dan estetika Mahmeri, sewang melibatkan nyanyian, tarian dan pemaparan simbol identiti harian mereka (raga rotan, beliung, sumpitan dan sebagainya) sewaktu menari.

Pendek kata, dalam keseluruhan tahap penyediaan dan kelangsungan tarian sewang ini, sebahagian besar daripada anggota komuniti yang berkenaan turut terlibat. Walaupun pada waktu persembahan berlangsung terdapat kumpulan orang yang bergiat sebagai pemain dan kumpulan lain yang menjadi penonton, namun pada hakikatnya, mereka yang kelihatan duduk sebagai penonton itu ialah “pemain” pada tahap persediaan sewang tersebut.

Oleh itu, dalam keseluruhan proses tarian sewang, membahagikan anggota komuniti itu sebagai pemain dan penonton secara ekslusif adalah kurang tepat. Bergantung pada keadaan, kumpulan dewasa dalam komuniti Mahmeri boleh menjadi pemain dan penonton secara silih berganti. Pada waktu tertentu, setiap anggota komuniti berkenaan pernah menjadi pemain sewang, sama ada sebagai penyanyi, penari, pemain muzik, penganyam dendan, pembina balai sewang, pembina sanggar, penyedia unggun api dan sebagainya.

Pembinaan sanggar dan penyediaan unggun api sebelum permainan bermula boleh dikatakan untuk menaikkan semangat darjat seni sewang ini ke tahap yang kudus atau suci. Hal ini dikatakan demikian kerana sanggar dan unggun api menjadi alat yang mengundang roh nenek moyang untuk “turun” bermain.

Tarian sewang boleh berubah menjadi persembahan sewang jika segala nyanyian, tarian, tiupan serunai buluh dan hentakan buluh tabuh dipersembahkan kepada penonton asing, terutamanya di tempat yang asing, jauh dari perkampungan komuniti berkenaan.

Sering kali juga komuniti Mahmeri diundang dan dibayar oleh agensi kerajaan untuk mempersembahkan sewang kepada khalayak bukan Mahmeri ataupun kepada kumpulan pelancong. Dalam konteks ini, sewang telah menjadi satu bentuk seni persembahan yang pada umumnya telah ketiadaan komponennya yang tulen dan kudus. Kekosongan seni persembahan ini terjadi kerana sewang tidak dimainkan dengan melibatkan sebahagian besar anggota kominiti Mahmeri yang berkenaan.

Selain itu, dalam persembahan tersebut, roh nenek moyang tidak dijemput datang. Malah, sanggar yang menjadi tempat persinggahan roh juga tidak dibina di tempat persembahan. Oleh itu, roh nenek moyang tidak menjadi pemain dan penonton dalam persembahan ini. Dengan itu, seni persembahan sewang untuk tontonan khalayak luar komuniti ini ternyata ketiadaan ansur kerohanian dan ketulenannya.

Daun kelapa merupakan peralatan penting dalam kesenian sewang. Daun kelapa yang dianyam akan dihias di sekeliling ruang tarian. Hiasan daun kelapa ini hendaklah disusun secara bersambung-sambung kerana dipercayai akan digunakan sebagai “jambatan” kepada gunik untuk memasuki tubuh Tok Halaq. Daun kelapa juga dijadikan aksesori dan  akan dililit di kepala, badan dan pinggang semua ahli sewang. Muka ahli sewang dihiasi dengan warna merah daripada biji buah kesumbar dan bintik putih daripada kapur.

Tok Halaq dan penari sewang akan memegang segenggam daun-daun hutan yang dipanggil “kijau” ‒ biasanya terdiri daripada daun herba dan akar yang mempunyai bau harum, dipotong secara khusus supaya kelihatan cantik dan kemas. Daun dan akar ini biasanya diambil dari bukit atau gunung yang terdapat di sekitar kawasan tersebut.

Tok Halaq yang bertanggungjawab menjalankan upacara tarian sewang tidak boleh makan makanan yang pedas dan juga yang dianggap berbisa seperti ikan keli dan ikan berduri selama tujuh hari selepas upacara sewang. Dipercayai jika Tok Halaq melanggar pantang ini, penyakit yang diubati tersebut akan kembali. Selain itu, sepanjang sewang dijalankan, penonton tidak dibenarkan berbuat bising contohnya bergelak ketawa, menangis bagi kanak-kanak dan memasang lampu atau api bagi Sewang Gelap.


Karya Inspirasi dari Alam

Untuk mendapatkan maklumat terkini, ikuti kami melalui Telegram

Seni ialah satu ekpresi apabila setiap artis meluahkan apa-apa yang dipendamkan dan kemudiannya diluahkan dalam pelbagai bentuk seperti seni catan, muzik, arca, tekstil dan banyak lagi.

Setiap hasil seni yang dihasilkan mempunyai maksudnya tersendiri, mungkin ada persamaan daripada pemilihan warna dan subjek, tetapi berbeza dari segi interpretasi dan pemahaman.

Demikian menurut pencinta seni dan juga pelukis, Syahidzul Hafiz Md Sukaimi. Beliau berpandangan bahawa semua orang boleh mengkritik dan memberikan pendapat masing-masing mengenai sesuatu karya yang dihasilkan, namun interpretasi yang sebenar hanya boleh diambil daripada artis itu sendiri.

Syahidzul Hafiz mula berkecimpung dalam dunia seni sejak zaman sekolah lagi. Pendedahan kepada pelbagai bentuk pertandingan di peringkat sekolah banyak memberikan semangat kepada beliau untuk terus berkarya.

“Ini merupakan titik permulaan bagi saya untuk berkecimpung dalam dunia seni dan diteruskan dengan menyambung pengajian saya dalam bidang seni daripada peringkat diploma dan diteruskan pada peringkat ijazah,” kata beliau.

Dalam penghasilan karya seni, Syahidzul Hafiz mengambil inspirasi dari alam semula jadi dan suka pada warna-warna yang ada pada alam semula jadi. Menurut beliau, “Kebanyakan karya saya lebih kepada alam semula jadi kerana pada saya, alam semula jadi lebih dekat dengan diri saya dan membuatkan saya lebih selesa dalam penghasilan sesuatu karya.”

“Boleh dikatakan inspirasi saya datangnya dari alam sekeliling saya sendiri. Minat itu datang apabila saya melihat lukisan daripada para artis yang memaparkan karya mereka di pameran terbuka, Facebook, Instagram dan banyak lagi. Hal ini sedikit banyak menyuntik semangat untuk terus berkarya dan tidak jemu untuk berkongsi idea kepada orang ramai,” jelas beliau.

Menurut Syahidzul Hafiz, sejak berkecimpung dalam dunia seni lukisan, hasrat utama yang ingin dicapai ialah beliau ingin memperlihatkan kepada dunia hasil semua lukisan beliau. “Saya mahu melihat reaksi dan komen daripada orang ramai terhadap karya saya kerana hal yang demikianlah yang dapat membantu saya melakukan penambahbaikan dalam penghasilan lukisan saya, selain dapat mengembangkan lagi hubungan antara artis dari luar negara,” jelas Syahidzul Hafiz.

Selain itu juga, beliau berharap agar setiap karya yang dihasilkan dapat dijadikan contoh bagi para pelajar di dalam dan juga di luar negara untuk mereka gunakan sebagai sumber rujukan dalam penghasilan karya seni.

Bagi penggiat seni seperti Syahidzul Hafiz, kebanyakan lukisan yang dihasilkan merupakan catan di atas canvas, dan beliau banyak menggunakan cat akrilik bagi penghasilan sesuatu karya. Hal ini dikatakan demikian kerana menurut beliau, cat akrilik lebih mudah digunakan kerana cepat kering dan mudah untuk beliau menyiapkan sesuatu karya itu sendiri.

Tambah beliau, “Faktor banyak lapisan juga mempengaruhi saya untuk memilih cat akrilik. Media cat akrilik boleh dicampur mengunakan topcoats atau varnis untuk kelihatan lebih berkilat dan hidup. Apabila sudah kering, cat akrilik tidak akan tertanggal daripada canvas walaupun pelarut media ini ialah air.”

Teknik yang beliau gunakan ialah teknik glaze apabila warna dicampurkan bagi mendapatkan hasil yang realistik dan cantik bersesuaian dengan mood lukisan itu sendiri. Cat akrilik juga sangat baik untuk memberikan kesan timbul pada lukisan, caranya adalah dengan melukis lapisan dasar berulang-ulang kali.

Sementara itu, genre lukisan yang diminati oleh Syahidzul Hafiz ialah lukisan realistik. Menurut beliau, “Lukisan realistik mengajar kita erti pengamatan yang tajam selain dapat membantu kita dari segi pemahaman warna dan objek yang dihasilkan. Bagi sesuatu lukisan realistik, lukisan ini tidak dapat dihasilkan jika kita kurang faham mengenai objek dan warna itu sendiri.”

Selain berkecimpung dalam dunia seni, Syahidzul Hafiz juga seorang pendidik yang telah berkhidmat dalam dunia pendidikan selama tempoh kira-kira tujuh tahun. Menurut beliau, pengalaman mengajar murid bidang seni ini tidak susah jika mereka mempunyai minat yang mendalam dalam bidang ini.

Namun begitu, tidak kurang juga terdapat murid yang kurang berminat pada seni. Justeru, di sinilah terletaknya tugas sebagai guru yang berperanan menarik minat golongan ini untuk mencintai bidang seni. Banyak usaha yang dijalankan bagi menarik minat murid terhadap subjek ini, antaranya adalah dengan memberikan mereka peluang menghasilkan sesuatu karya selain menunjukkan pelbagai teknik kepada mereka.

Hal ini akan membuatkan mereka lebih suka dan teruja setiap kali tiba waktu Seni di sekolah kerana selama ini mereka takut ingin mencuba disebabkan kurangnya pendedahan dan pengetahuan tentang sesuatu teknik dalam bidang seni itu sendiri.

Kelebihan saya mungkin boleh berkongsi karya saya bersama-sama mereka bagi memberikan keyakinan kepada mereka untuk mendapatkan hasil yang sama kerana saya telah membuktikan melalui karya yang saya hasilkan.

Memasuki era digital, ramai yang berpendapat bahawa peminat seni lukis menurun seiring dengan peningkatan penggunaan teknologi. Walau bagaimanapun, bagi Syahidzul Hafiz, peminat seni lukis tidak berkurangan disebabkan kebanyakan peminat seni banyak menggunakan platform digital untuk menghasilkan sesuatu karya.

Ini merupakan revolusi yang agak baik kerana platform digital menjadi satu pendekatan yang berbeza selain penghasilan karya secara konvensional, malah sudah banyak lukisan yang terjual dan mendapat sambutan daripada hasil digital ini.

Pada saya, pendekatan ini akan menambahkan lagi peminat seni lukis tidak kira yang minat ke arah digital ataupun konvensional.

Dalam pada itu, Syahidzul Hafiz berharap agar mereka yang baru berkecimpung dalam dunia seni tidak berputus asa untuk berkarya, terus berkarya dan tidak malu untuk bertanya kepada artis yang sudah lama menapak dalam bidang ini. Hal ini dikatakan demikian kerana mereka lebih memahami dan mempunyai banyak pengalaman sebelum ini.

Pemikiran yang kreatif dan luas amat diperlukan bagi menghasilkan karya yang baik.


Dikir Barat Citra Keharmonian Masyarakat Kelantan

Untuk mendapatkan maklumat terkini, ikuti kami melalui Telegram

Kota Bharu – Bersempena dengan Program Semarak Dasar Kebudayaan Negara (DAKEN) 2021, satu seminar dalam talian yang disiarkan secara langsung di laman Facebook Jabatan Kebudayaan dan Kesenian Kelantan telah dianjurkan pada 29 Disember 2021, pukul 11.00 pagi.

Seminar bertajuk “Dikir Barat: Cerminan Keharmonian Masyarakat Kelantan” ini menampilkan tiga orang ahli panel, iaitu tokoh budayawan dan penulis, Datuk Haji Abdul Aziz Deraman, Mantan Pegawai Kebudayaan di Jabatan Kebudayaan dan Kesenian Kelantan (JKKN), Encik Mohd Sukarno Abdul Wahab, serta penggiat seni dikir barat yang tidak asing lagi, Encik Mohd Subhie Yusof.

Dikir barat ialah seni yang tidak perlu diperkenalkan lagi dalam kalangan masyarakat Kelantan. Seni ini merupakan satu bentuk ekspresi rakyat Kelantan dan diterima baik oleh segenap golongan sama ada tua ataupun muda. Pada masa kini, terdapat inisiatif untuk memperkasakan seni warisan ini oleh media rasmi seperti Rancangan Televisyen Malaysia (RTM) mahupun stesen swasta. Seni ini umumnya ialah satu alat untuk mendidik generasi tentang masyarakat. Seni ini sangat dekat dengan masyarakat bahkan menjadi medium untuk menyampaikan suara mereka.

Dalam konteks Keluarga Malaysia yang diasaskan oleh Perdana Menteri Malaysia kesembilan, Dato’ Sri Ismail Sabri Yaakob, dikir barat juga dianggap satu medium yang boleh membentuk satu keluarga. Encik Mohd Sukarno menjelaskan, “Dikir barat boleh dimanfaatkan untuk mengharmonikan anggota masyarat serta negara kerana skrip dikir barat membawa mesej positif seperti ketuhanan, kekeluargaan dan kemasyarakatan.”

Walaupun dikir barat sangat sinonim dengan masyarakat Kelantan, tidak dinafikan bahawa seni ini turut diterima oleh masyarakat Malaysia amnya. Menurut penggiat seni dikir barat, Encik Mohd Sulhie, “Dikir barat bahkan menjadi alat pengharmonian bagi seluruh masyarakat Malaysia. Saya pernah dijemput oleh sebuah sekolah di Sarawak untuk mengajar dikir barat kepada pelajar yang 100 peratus merupakan masyarakat Iban. Dengan sokongan pelbagai pihak termasuk ibu bapa, dikir barat kini masuk ke dunia yang jauh dari dunia dikir barat yang sebenar.”

Kita perlu faham bahawa dikir barat bukan acara kebudayaan seperti nasyid. Sudut ini perlu diperbetulkan, dikir barat ialah satu persembahan rakyat dan medium penyampaian untuk masyarakat.

Untuk penambahbaikan warisan serta kelestariannya sebagai satu warisan terutama buat generasi muda, pelbagai inisiatif perlu disuntik kepada warisan ini. Tok Jogho sebagai contoh, perlu menjadi watak yang boleh membawa pelbagai isu dan input yang bernilai tinggi. Di samping itu, para penonton ataupun golongan sasaran di hadapan perlu dikenali agar isu yang mahu disampaikan dapat disalurkan secara tepat dan mengikut konteks. Tok Jogho juga perlu rajin membaca untuk menambahkan pengetahuan terutama berkaitan isu terkini.

Encik Mohd Sukarno menyatakan bahawa dianggarkan Kelantan mempunyai 1000 orang pendikir. Namun begitu, kebanyakan pertandingan melibatkan dikir barat hanya dianjurkan oleh pihak RTM dan beliau menggesa pihak JKKN agar lebih proaktif menganjurkan pertandingan untuk para pendikir ini. Selain itu, garis panduan pemenang harus dilaksanakan oleh mereka yang pakar dalam dikir barat selain menyediakan satu garis panduan tentang syarat pemilihan kumpulan, bilangan ahli kumpulan, jumlah alat muzik dan juri pertandingan.

Dikir barat mampu menjadi gerakan kepada pembangunan bangsa. Encik Mohd Sulhie menegaskan bahawa pendikir perlu memberikan pemahaman kepada penonton yang berada di hadapan. Elemen dikir barat perlu diterapkan mengikut tempat yang mana persembahan dilakukan. Pendikir perlu mengolah persembahan agar difahami oleh segenap barisan penonton.

Dalam pada itu, Datuk Abdul Aziz menambah bahawa pendikir perlu mempunyai pengetahuan yang mencukupi.

Tema yang mahu dibawa boleh dipelbagaikan dalam apa-apa sahaja seperti tema patriotisme dan ekonomi. Namun begitu, seorang tukar pendikir perlu mengetahui asas-asas bagi sesuatu perkara. Banyak perkara nasihat perlu ada dalam penyampaian.

Dalam kalangan masyakarakat Kelantan itu sendiri, terdapat beberapa pendikir dalam kalangan orang Cina. Dalam hal ini, soal kaum sudah dibelakangkan. Ini menujukkan dikir barat menjadi satu medium pengharmonian masyarakat khususnya di Kelantan kerana dikir barat diterima baik oleh kaum Cina mahupun India. Tidak dinafikan dikir barat lebih dekat dalam kalangan masyarakat marhaen berikutan isu yang disampaikan sangat dekat dengan anggota masyarakat di luar bandar.

Menyentuh soal budaya, Encik Mohd Sukarno berpendapat bahawa ramai orang melihat budaya secara tidak tepat. Oleh itu, budaya nilai tinggi dan pendidikan sangat penting dalam memberi maklumat tentang kebudayaan.

Kita lahir sehingga kita masuk ke liang lahad, boleh dikatakan sebagai proses berbudaya. Pendidikan akan membentuk nilai kita dan budaya ini ialah proses sepanjang hayat. Ketika masa dulu, apabila masuk waktu Mahgrib, anak-anak sudah perlu berada di rumah. Tujuannya apa? Ya, untuk berjemaah dengan ibu ayah. Kita juga minta izin untuk keluar dari rumah dan ini ialah contoh budaya nilai tinggi.

Peluang yang lebih luas seharusnya diberikan kepada kumpulan dikir barat seperti ruang buat mereka dalam segmen iklan dan kempen, serta pendedahan dan kursus buat para pendikir bagi menambahkan keprofesionalisme mereka dalam menyampaikan seni warisan.


Expo 2020 Dubai: Ruang Mempromosikan Ekopelancongan Malaysia

Dubai – Kementerian Pelancongan, Seni dan Budaya Malaysia (MOTAC) melalui agensinya, Tourism Malaysia menjadi tuan rumah kepada Pavilion Malaysia bagi minggu ke-13 di Expo 2020 Dubai, Emiriah Arab Bersatu (UAE) bermula pada 26 Disember 2021 hingga 31 Disember 2021.

Delegasi Malaysia disertai oleh 16 organisasi yang terdiri daripada lima lembaga pelancongan negeri, tiga persatuan, satu rangkaian hotel, satu pemilik produk dan enam pengusaha pelancongan.

Menurut MOTAC, “Dengan bertemakan ekopelancongan, Malaysia dipromosikan sebagai Top of the Mind Ecotourism Destination of the World.”

Minggu Ekopelancongan di Astaka Malaysia adalah bertepatan dengan Dasar Pelancongan Negara Malaysia 2020− 2030 yang mengetengahkan aktiviti pelancongan lestari dan bertanggungjawab.”

Tambah MOTAC, “Sepanjang Minggu Ekopelancongan di Astaka Malaysia, Tourism Malaysia juga dijadual menganjurkan siri perkongsian ilmu Expert Talk yang memberikan peluang kepada para peserta mengetahui dengan lebih lanjut tentang perspektif ekopelancongan yang berbeza di Malaysia.”

“Perkara ini disampaikan oleh para penceramah terkenal Malaysia, iaitu Encilk Andrew Sebastian (Ecotourism & Conservation Society Malaysia), Encik Syed Abd Rahman Syed Hassan (Diveheart Malaysia), Profesor Adjung Anthony Wong Kim Hooi (Pakar Ekopelancongan dan Kelestarian) dan Encik Eric Sinnaya (Malaysia Nature Society),“ jelas MOTAC lagi.

Dalam pada itu, Menteri Pelancongan, Seni dan Budaya Malaysia, Yang Berhormat (YB) Dato’ Sri Hajah Nancy Shukri turut merasmikan pelancaran beca tradisional Malaysia pada 29 Disember 2021 serta beberapa pakej Malaysia yang mempromosikan produk ekopelancongan baharu di seluruh Malaysia.

“Dato’ Sri Nancy juga akan menghadiri majlis majlis makan malam bersama-sama para pemain industri dan wakil media di UAE pada 30 Disember 2021 bersempena dengan Misi Jualan Pelancongan yang pertama kali diketuai beliau di Timur Tengah. Misi pelancongan yang bermula pada 1 hingga 5 Januari 2022 bertujuan memulihkan dan meningkatkan komitmen dalam mewujudkan kerjasama pelancongan bersama-sama pemain industri pelancongan antarabangsa pada masa hadapan,” tambah MOTAC menerusi satu kenyataan rasmi pada 29 Disember 2021.

Penyertaan Malaysia dalam Expo 2020 Dubai diterajui oleh Kementerian Sains, Teknologi dan Inovasi (MOSTI) dengan Malaysian Green Technology and Climate Change Corporation (MGTC) sebagai agensi pelaksana.

Untuk maklumat lanjut mengenai ekspo ini, layari laman web rasmi Expo 2020 Dubai.


Kajian Orang Asal: Daripada Data Mentah kepada Penerbitan Buku

Untuk mendapatkan maklumat terkini, ikuti kami melalui Telegram

Orang Asal atau lebih dikenali sebagai orang Asli merupakan masyarakat peribumi yang mendiami sesuatu tempat dan tidak terpengaruh dengan masyarakat di tempat tersebut secara umum. Hal ini dikuatkan lagi dengan pernyataan daripada Mohd Mizan Mohammad Aslam dan Shuhairimi Abdullah (2004), iaitu orang Asli mempunyai susur galur hubungan dengan zaman Mesolitik dan Paleolitik. Oleh hal yang demikian, jelaslah di sini bahawa orang Asal dilihat mempunyai ciri-ciri ketulenan yang menjadi warisan dari generasi ke generasi dalam pelbagai aspek seperti bahasa, budaya, adat resam, pantang larang dan sebagainya.

Melihat kepada masyarakat orang Asal di luar negara misalnya Australia, terdapat satu komuniti orang Asal yang dikenali sebagai suku kaum Aborigin yang dikenali oleh orang luar sebagai penduduk Kepulauan Torres Strait. Hingga tahun 2016, sebanyak 798 365 orang Asal di sana yang mewakili 3.3 peratus keseluruhan penduduk Australia.

Lebih menarik lagi, pelbagai inisiatif yang diambil oleh kerajaan Australia dalam usaha memelihara dan memulihara suku kaum Aborigin ini. Bandar besar seperti Sydney, Melbourne dan Canberra tidak meminggirkan persekitaran semula jadi bagi orang Asal. Misalnya, di Sydney, terdapat sebuah muzium yang dikenali sebagai Australian Museum berperanan dalam menempatkan lebih 40 ribu senjata, alat perhiasan diri, lukisan kulit kayu, peralatan dan permainan suku kaum Aborigin.

Di Malaysia, terdapat pecahan tiga suku kaum orang Asal, iaitu suku Negrito, Senoi dan Melayu-Proto yang berjumlah 178 179 orang seperti yang telah dicatatkan hingga tahun 2018. Daripada jumlah tersebut, terdapat 18 suku kaum yang masih kekal di Semenanjung Malaysia.

Pecahan tersebut memperlihatkan kekayaan dan kepelbagaian bahasa dan budaya masyarakat peribumi yang harus dipelihara sebelum ditelan arus pemodenan. Kebimbangan tersebut dapat dilihat terhadap suku kaum Bateq yang terdedah dengan ancaman kepupusan disebabkan faktor penyakit demam campak yang merebak pada tahun 2020 dan memaksa mereka berpindah semula ke hutan.

Perpindahan tersebut menyebabkan kesukaran mereka untuk menerima rawatan daripada pihak kesihatan sekali gus meningkatkan kadar kematian yang boleh membawa kepada kepupusan suku kaum tersebut. Menariknya, suku kaum Bateq terkenal dengan kepakaran ilmu hutan seperti membezakan jenis pokok untuk dijadikan atap dan dinding pondok, menggunakan sumpit untuk berburu, dan mereka juga arif tentang herba-herba hutan.

Rentetan kepakaran yang dimiliki oleh penduduk suku kaum Bateq, jika suku kaum tersebut mengalami kepupusan adalah menjadi satu kerugian kepada Malaysia kerana kehilangan sesuatu yang besar dalam warisan dan cara hidup yang asli bagi kaum peribumi.

Maka itu, dalam usaha memelihara warisan penduduk tersebut, langkah seperti pendokumentasian dan pembukuan perlu giat dijalankan terutamanya oleh ahli akademik. Hal ini diperkuatkan dengan pernyataan oleh Noraien Mansor dan Noor Rohana Mansor (2015), iaitu penerbitan  ilmiah  khususnya  melalui  karya buku, artikel dalam jurnal dan prosiding menjadi pentas  utama  bagi  ahli  akademik  di  institusi pengajian tinggi negara mendesiminasikan hasil-hasil  penyelidikan  dan  inovasi  terkini  kepada masyarakat. Justeru itu, tindakan tersebut mampu merancakkan penyebaran maklumat tentang orang asal kepada masyarakat umum dengan penghasilan kajian yang lebih terperinci dan bermaklumat.

Kajian berbentuk jurnal mengenai suku kaum Semai pernah dijalankan oleh Riduan Makhtar et. al (2018) yang melihat sikap dan persepsi masyarakat terhadap bahasa Semai dan dikembangkan lagi pada tahun berikutnya oleh Siti Aisah Zailani, Riduan Makhtar dan Mohd Sharifudin Yusop dengan kajian mereka yang melihat pemilihan bahasa dalam masyarakat Semai.

Seterusnya, kajian mengenai suku kaum Jahut dijalankan oleh Nur Faaizah Md Adam, Mohd Sharifudin Yusop dan Riduan Makhtar (2018) yang meneliti aspek fonologi dan leksikal serta kajian mengenai hubungan linguistik antara bahasa Kentaq dengan bahasa Melayu yang dilakukan oleh Noor Saadah Salleh (2017).

Selain itu, kajian mengenai kata ganti nama dalam suku kaum Mendriq turut dijalankan oleh Fazal Mohamed Mohamed Sultan dan Mohd Romzi Ramli (2015) juga dilihat sangat signifikan dalam mengangkat warisan dan kesenian orang Asal dalam bentuk ilmiah.

Selain jurnal, buku mempunyai fungsi yang tersendiri dalam mengangkat sesuatu ilmu ke tahap yang lebih tinggi. Hal ini bertepatan dengan kenyataan oleh Zahazan Mohamed (2015), buku adalah untuk menyediakan bahan bacaan yang membangunkan modal insan dan seterusnya dapat membina intelektual dan spiritual masyarakat secara holistik. Maka itu, dapat dilihat pembangunan industri buku sebagai alat yang menjadi wadah ilmu pengetahuan dalam sesebuah masyarakat.

Buku dapat didefinisikan sebagai lembaran kertas yang mempunyai jilid serta mengandungi pelbagai genre penulisan dan memiliki kumpulan sasaran pembacanya yang tersendiri. Sesebuah buku memiliki daya penarik berdasarkan kemampuan untuk menggugah keinginan pembaca serta melahirkan pembaharuan yang lebih jitu dan lengkap.

Menyingkap sejarah dahulu, para penjajah menghasilkan buku yang mengandungi kosa kata bahasa Melayu bagi mengembangkan perdagangan dan agama di samping mendekati penduduk tempatan. Di sini dapat dilihat bahawa buku memainkan peranan yang penting dalam merekodkan sesuatu ilmu seperti bahasa dan budaya agar menjadi bukti bertulis dalam peradaban sesuatu bangsa.

Bertitik tolak daripada peri pentingnya sesebuah buku kepada warisan adat dan budaya sesuatu kaum, maka bahasa dan budaya orang asal ini begitu penting untuk  dibukukan supaya warisan tinggalan mereka yang berharga dapat dijaga dan dikekalkan.

Misalnya menerusi bahasa suku kaum Jakun di Lenga, Muar, Johor yang memperlihatkan perbezaan dengan bahasa Melayu standard dari segi ejaan dan sebutan. Kata panggilan dalam keluarga, iaitu bapa disebut sebagai “embai” manakala “ninik” merujuk nenek. Contoh lain dapat dilihat seperti jadual berikut.

Contoh tersebut jelas memaparkan keunikan bahasa yang dituturkan oleh suku kaum orang Asal dalam kehidupan seharian. Hal ini dikatakan demikian kerana kelainan kosa kata orang Asal ini melambangkan kekayaan warisan yang dibawa oleh mereka dari satu zaman ke zaman yang lain. Tambahan pula, bahasa merupakan cerminan kepada budaya sesuatu kaum yang perlu diangkat melalui pembukuan. Usaha membukukan data mentah masyarakat peribumi ini perlu rancak dijalankan agar tidak lenyap dek asimilasi dengan masyarakat luar dan rempuhan globalisasi.

Tidak dinafikan, terdapat banyak buku mengenai orang Asal pernah diterbitkan sebelum ini. Antara buku tersebut ialah hasil penulisan Dolah Tekoi (2020) yang berjudul Adat dan Pantang Larang Orang Asli Semenanjung Malaysia: Suku Urang Huluk (Jakun) Johor, Pembangunan Kontemporari Orang Asli oleh Sarjit S.G. Gill dan Mohd. Roslan Rosnon (2019) serta Semiotik Sosial Masyarakat Seletar oleh Samsur Rijal Yahaya (2019). Bukan itu sahaja, buku bertajuk Orang Asli: Pembangunan dan Transformasi karya Ramle Abdullah juga telah diterbitkan pada tahun 2014, manakala pada tahun sebelumnya, Mohd Sharifudin Yusop menulis buku mengenai keterancaman bahasa orang Asli suku Duano dan Kanaq.

Justeru itu, pendokumentasian data mentah dalam bentuk buku memainkan peranan yang besar dalam memastikan kelestarian sesuatu warisan bagi semua peringkat masyarakat tidak kira murid di sekolah, para pelajar di institusi pendidikan, tenaga pengajar dan para penyelidik khususnya dalam bidang akademik.

Jika diteliti secara lebih mendalam, buku memiliki fungsinya yang besar kepada para pembaca kerana maklumat yang terkandung dalam buku adalah bersifat sahih, lengkap dan sistematik serta mempunyai tahap keterbacaan yang tinggi. Kenyataan ini turut diketengahkan oleh Sa’dun Akbar (2013) yang meletakkan kriteria-kriteria dalam sesebuah buku ilmiah agar lebih berkualiti dan dipercayai. Perkara ini dapat dijayakan melalui gerakan ilmiah antara pentadbir tempatan dan institusi pengajian dalam merangka tindakan ke arah pendokumentasian data mentah.

Buku-buku yang dihasilkan juga boleh dipelbagaikan bentuk format penulisan agar seiring dengan perkembangan teknologi semasa. Usaha-usaha proaktif ini dilihat dapat memastikan khazanah orang Asal terus dipelihara daripada mengalami kepupusan dan menjadi rujukan bertulis serta bahan bukti kepada pengkaji akan datang sama ada di dalam mahupun luar negara.


MOTAC Jadikan Klang Kawasan Angkat Pascabanjir

Untuk mendapatkan maklumat terkini, ikuti kami melalui Telegram

Putrajaya – Daerah Klang telah dijadikan kawasan angkat oleh Kementerian Pelancongan, Seni dan Budaya (MOTAC) sebagai satu inisiatif untuk membantu menggiatkan lagi usaha pembersihan pascabanjir di kawasan yang terjejas teruk akibat daripada bencana tersebut.

Sehubungan dengan itu, satu misi khas bantuan pascabanjir telah dilancarkan ke kawasan Taman Sri Muda dalam Daerah Klang yang merupakan antara kawasan yang kritikal. Menurut MOTAC, MOTAC menggerakkan seramai 150 kakitangan serta agensi di bawahnya bagi misi khas tersebut setelah kawasan itu dijadikan sebagai kawasan angkat.

Ketua Setiausaha MOTAC, YBhg. Datuk Wira Dr. Noor Zari Hamat berkata,

Seramai 150 orang kakitangan serta agensi di bawah saya terlibat sebagai sukarelawan untuk misi bantuan khas pada kali ini termasuklah pasukan Voluntourism dalam kalangan penggiat industri di bawah MOTAC. Pasukan sukarelawan yang menyertai misi tersebut telah membantu kerja-kerja pembersihan rumah mangsa banjir yang terjejas teruk akibat kesan lumpur yang tebal.

Dengan bantuan Pejabat Tanah dan Daerah Klang serta Majlis Bandaraya Shah Alam, MOTAC juga sedang giat mengumpul maklumat berkenaan dengan jumlah rumah dan keluarga yang masih memerlukan bantuan sukarelawan terutama di kawasan angkat tersebut. Maklumat ini dikumpulkan bagi melancarkan gerak kerja sukarelawan bagi kerja pembersihan serta merancang misi pascabanjir seterusnya.

Setakat 29 Disember 2021, MOTAC telah menyertai sekurang-kurangnya 30 misi bantuan pascabanjir yang melibatkan lebih kurang 1000 orang sukarelawan termasuk di Daerah Klang. Misi ini melibatkan beberapa lokasi yang terjejas teruk di sekitar Selangor dan Pahang.


Nostalgia Anak Kampung di Muzium Negara

Kuala Lumpur – Muzium Negara Malaysia di ibu negara mengadakan program Nostalgia Anak Kampung dari 22 November 2021 hingga 26 Disember 2021 bagi mengajak masyarakat mengimbau kenangan silam kehidupan kanak-kanak di desa dengan menampilkan pelbagai jenis permainan tradisional.

Permainan tradisional ini termasuk congkak, batu seremban, gasing, sepak raga, sepak bulu ayam, senapang kayu, gerek buluh dan baling selipar.

Selain mempamerkan pelbagai jenis permainan tradisional di ruangan galeri muzium, demonstrasi permainan tersebut turut diadakan yang membuka penyertaan kepada pengunjung.

Ketua Pengarah Jabatan Muzium Malaysia, Datuk Kamarul Baharin A. Kasim berkata, pameran itu diadakan lagi buat kali keempat sejak tahun 2018 bagi menonjolkan daya kreativiti anak-anak kampung sejak zaman silam yang meneruskan tradisi permainan tersebut daripada generasi terdahulu.

Muzium Negara menyifatkan permainan tersebut sebagai unik dan perlu ditonjolkan terutama kepada generasi kanak-kanak di bandar yang kini lebih cenderung kepada permainan digital dalam peranti mudah alih termasuk telefon bimbit.

Bagi mengimbangi keadaan tersebut, pelbagai jenis permainan warisan itu perlu terus dipelihara kerana keunikan penciptaannya mampu menguji kecekapan dan pada masa yang sama menjalin silaturahim dalam kalangan kanak-kanak.


Sejarah Kewujudan Mukim di Perlis

Tidak ramai yang mengetahui mengenai kewujudan mukim di Perlis. Namun demikian, sejak pandemik COVID-19 melanda negara, pihak Jabatan Kesihatan Negeri Perlis mengeluarkan data kes penularan COVID-19 berdasarkan mukim walaupun sebelum ini rata-rata generasi muda hanya mengetahui kawasan parlimen dan Dewan Undangan Negeri (DUN) sahaja.

Menerusi penulisan Ahmad Ismail dan Yazid Mat (1992) dalam buku Perlis Indera Kayangan: Sejarah Pembentukan Sebuah Negeri Berdaulat, pembentukan mukim bermula sejak zaman pemerintahan raja pertamanya lagi, iaitu Syed Husain Syed Harun yang bertujuan untuk memperkukuh sistem pentadbiran pemerintahan baginda.

Sebanyak 22 buah mukim yang telah dibentuk oleh baginda bersama-sama Dato’ Perdana Menterinya, iaitu Titi Tinggi, Abi, Beseri, Kuala Perlis, Paya, Padang Siding, Wang Bintong, Padang Pauh, Utan Aji Kurung Batang, Ngulang, Oran, Seriap (Seriab), Arau, Kayang, Kechor, Sena, Chuping, Sungai Adam, Kurung Anai, Jejawi dan Sanglang. Mukim yang paling besar ialah Titi Tinggi.

Setiap mukim yang dibentuk akan diurus oleh para penghulu yang dilantik oleh baginda sendiri. Penghulu tersebut merupakan kaum kerabat baginda dan ahli keluarga Dato’ Arau (Perdana Menteri Perlis).

Hingga hari ini, mukim-mukim tersebut masih wujud. Tidak kurang juga sejarah yang ditinggalkannya terlalu banyak. Apabila menyingkap sejarah kewujudan negeri Perlis sememangnya tersimpan berjuta-juta kisah. Sejarah yang panjang melebihi usia negerinya telah menjadikan Perlis negeri sangat unik.

Menurut Dr. Ibrahim Bakar (2019) dalam bukunya, Rahsia Kota Palas, Kota Palas atau Negeri Palas telah wujud sejak tahun 1050 Masihi. Hal ini terbukti dengan beberapa sumber menyebut berkaitan dengan Kota Palas. Antara sumber yang menyentuh berkaitan dengan Kota Palas ialah Hikayat Merong Mahawangsa dan kitab Undang-undang Kedah.

Sebelum menjadi negeri berdaulat dan mempunyai pemerintahan sendiri, Perlis adalah sebahagian daripada negeri Kedah. Setelah dijajah oleh Siam, Kedah dibahagikan kepada empat buah negeri, iaitu Negeri Kedah (Muang Saiburi), Negeri Kubang Pasu (Muang Kabang-pasu), Negeri Perlis (Muang Polit) dan Negeri Setul (Muang Satun).

Negeri-negeri tersebut ditadbir oleh gabenor yang dilantik oleh Raja Besar Siam, iaitu Raja Nang Klau (Rama III). Malah, negeri-negeri yang dibentuk ini tidak tertakluk sistem pemerintahannya dengan negeri asal, iaitu Kedah.

Lebih menarik lagi ialah kisah permulaannya mendapat seorang pemerintah yang bergelar raja. Berbeza dengan negeri Melayu yang lain, Syed Husain Jamalullail telah membuka lembaran baharu apabila ditabalkan sebagai Raja Perlis oleh Raja Siam pada tanggal 10 Muharam 1250 Hijrah, bersamaan 20 Mei 1834.

Buku yang ditulis oleh Buyong Adil (2019) yang bertajuk Sejarah Perlis menyatakan, Pertabalan ini berlangsung di balairung seri istana Raja Siam di Bangkok. Bahkan pertabalan ini juga telah disokong oleh Raja Ligor Nakhon di Thammarat.

Raja Syed Husain yang telah ditabalkan menjadi Raja Perlis pertama dianugerahkan oleh Raja Siam sepersalinan, perkakas kebesaran dan senjabat (senjata tujuh). Selain pengisytiharan itu, Raja Siam juga memerintahkan Raja Perlis supaya menghantar ufti Bunga Emas setiap tiga tahun sekali. Hal ini serupa sebagaimana Sultan Kedah yang diperintahkan untuk menghantar Bunga Emas.

Syed Husain Jamalullail merupakan anak kepada penghulu Arau yang pertama, iaitu Syed Harun Jamalullail. Hasil perkahwinannya dengan Wan Fatimah, anak kepada Dato’ Johan, Menteri Kanan Tunku Dziauddin Raja Muda Kayang. Ibrahim Ismail (1987) telah menjelaskan dalam bukunya, Sejarah Kedah Sepintas Lalu bahawa Wan Fatimah merupakan isteru kedua Syed Harun.

Isteri pertama Syed Harun, iaitu Tunku Sofiah (nama timangannya Tunku Tunjung) ialah puteri sulung Tunku Dziauddin dengan Wan Tam tidak memiliki anak. Oleh hal yang demikianlah, Tunku Sofiah membenarkan Syed Harun bin Syed Ahmad Jamalullail berkahwin lagi.

Perkahwinan itu telah dikurniakan dua orang putera dan dua orang puteri. Mereka diberi nama Syed Husain, Syed Abdullah, Syarifah Aminah dan Syarifah Aisyah. Tunku Sofiah telah mengambil Syed Husain menjadi putera angkatnya, manakala Syed Harun dilantik oleh Tunku Dziaudin Mukarram Shah II menjadi penghulu Mukim Arau.

Mukim Arau terletak di bawah pemerintahan Tunku Dziaudin di Kota Kayang, sebuah kota yang dikorek tebing terusannya. Tunku Dziaudin menamakannya Kota Indera Kayangan. Apabila baginda mangkat pada tahun 1815, Almarhum dimakamkan di Langgar Kayang Kedua, Kampung Langgar yang terletak dalam Mukim Kayang (Ibrahim Ismail, 1987).

Pada tahun 1825, Syed Harun telah mangkat dan dimakamkan di Pemakaman Diraja, Arau. Setelah kemangkatan baginda, anaknya yang bernama Syed Husain Jamalullail telah menggantikannya. Maka itu, Syed Husain merupakan Penghulu kedua di Mukim Arau. Setelah Perlis dinaik taraf menjadi sebuah negeri, maka Syed Husain juga dilantik menjadi Gabenor. Jawatan yang disandang itu telah meluaskan kekuasaannya melebihi mukim sebelumnya.

Syed Husain telah melalui tiga fasa sebagai penguasa, iaitu Penghulu Mukim Arau, Gabenor Negeri Perlis dan akhirnya raja yang berdaulat bagi negeri Perlis.  Pengalaman inilah yang menjadikan Syed Husain Jamalullail apabila dimasyhurkan sebagai Raja Perlis oleh Raja Siam menyusun atur pentadbiran dengan mewujudkan mukim-mukim. Hal ini untuk memudahkan baginda mengurus tadbir negeri yang baru diperolehinya.

Sesuatu hal yang perlu ditekankan di sini adalah apabila Syed Husain Jamalullial dilantik menjadi Raja Negeri Perlis, maka bermulalah era pemerintahan keluarga Jamalullail sehingga sekarang.

Maka itu, sejarah ini harus perlu diterokai dan didokumenkan buat tatapan generasi mendatang. Semua pihak bertanggungjawab memelihara sejarah yang ditinggalkan. Satu daripada cara kita memelihara sejarah adalah dengan menulis dan mendokumenkannya. Tanpa penulisan dan pendokumentasian, sesuatu sejarah itu akan terus hilang dimamah zaman.


Tempoh Pengecualian Pembayaran Fi Lesen bagi Penggiat Industri Pelancongan Dilanjutkan

Untuk mendapatkan maklumat terkini, ikuti kami melalui Telegram

Putrajaya − Kementerian Pelancongan, Seni dan Budaya Malaysia (MOTAC) menerusi kenyataan pada hari ini mengumumkan pelanjutan pengecualian pembayaran fi lesen bagi pengusaha pelancongan dan pemandu pelancong yang dilesenkan di bawah Akta Industri Pelancongan 1992 (Akta 482).

MOTAC merupakan agensi kerajaan yang menguatkuasakan Akta Industri Pelancongan 1992 (Akta 482) dan Peraturan-Peraturan yang berperanan melesenkan pengusaha pelancongan di bawah Seksyen 5 dan pemandu pelancong di bawah Seksyen 21.

Menurut MOTAC, susulan pandemik COVID-19 yang melanda negara serta impak berterusan yang dihadapi oleh penggiat industri pelancongan, kementerian ini bersetuju melanjutkan pengecualian fi pembaharuan lesen dan lesen tambahan bagi pengusaha pelancongan dan pemandu pelancong yang memohon pembaharuan lesen bermula dari 1 Januari 2022 hingga 30 Jun 2022.

Tambah MOTAC, “Kementerian ini juga akan melaksanakan pengecualian fi pembaharuan lesen dan lesen tambahan bagi pengusaha pelancongan dan pemandu pelancong yang belum mendapat kelulusan pembaharuan lesen disebabkan oleh Pelan Pemulihan Negara (PPN).”

“Pengecualian fi pembaharuan lesen dan lesen tambahan juga akan diberikan kepada pengusaha pelancongan dan pemandu pelancong yang telah mendapat keputusan pembaharuan lesen namun tidak dapat membuat bayaran fi lesen disebabkan oleh PPN,” jelas MOTAC lagi.

Dengan pelaksanaan pelanjutan inisiatif ini, MOTAC berharap pengusaha pelancongan dan pemandu pelancong yang layak mengambil peluang ini untuk membuat permohonan pembaharuan lesen dalam tempoh yang ditetapkan mengikut tarikh tamat lesen masing-masing bagi memastikan pengecualian ini dapat dinikmati.

Pengecualian fi pembaharuan lesen sehingga 30 Jun 2022 bakal memberikan manfaat kepada 2219 buah syarikat pengusaha pelancongan dengan jumlah keseluruhan RM1 646 100.00

“Pihak MOTAC turut menyeru semua pengusaha pelancongan dan pemandu pelancong yang terlibat untuk membuat pembaharuan lesen dalam tempoh yang ditetapkan bagi memastikan pematuhan kepada perundangan sedia ada,” tambah MOTAC.